ועדת החינוך, התרבות והספורט, כנסת 18, פרוטוקול מספר 194, 2010-03-16 12:00

זבולון אורלב: אני מתכבד לפתוח את הישיבה המשותפת לוועדת החינוך התרבות והספורט וועדת הקליטה, העלייה והתפוצות.

זבולון אורלב: ישיבה חגיגית זו, באה לציין ח"י שנים לפרויקט נעל"ה, נוער עולה לפני הורים, אחד מהפרויקטים החינוכיים ציוניים היהודיים ואולי מהחשובים ביותר שאנחנו יכולים להתפאר בו.

זבולון אורלב: הואיל ושר החינוך שמכבד אותנו בהשתתפותו צריך להגיע תוך זמן קצר לקריית שמונה להשתתף, יחד עם ראש הממשלה, בחידון התנ"ך הארצי, אני מודה לו יל היענותו להשתתף בישיבה איתנו, כעת ניתן לו את זכות הדיבור, הוא מתנצל שהוא יאלץ לעזוב אותנו, ואת דברי הפתיחה הארוכים שלי אומר אחריו.

זבולון אורלב: לאחר לדבריו, אנחנו נמשיך לקיים את הישיבה.

זבולון אורלב: אדוני השר, בבקשה.

גדעון סער: תודה אדוני היושב ראש, חברי הכנסת, אורחים נכבדים.

גדעון סער: הגעתי בנסיבות שתיאר היושב ראש כדי להצדיע לתכנית ולכל מי ששותף בעבר, בהווה או בעתיד בהפעלתה.

גדעון סער: אני חושב שלא יכולה להיות מחלוקת שלתכנית נעל"ה – נוער עולה לפני הורים, יש חשיבות בהשגת היעדים הלאומיים, הציוניים, בזיקה וגם במחויבות לחינוך ציוני יהודי לבני נוער בגלויות.

גדעון סער: נדמה לי שהרלוונטיות שלה מובנת.

גדעון סער: על אף שאנחנו מציינים היום ח"י שנים במשך השנים בין היתר יש מציאות שמאופיינת בתופעות בגלויות השונות שמחיבת להתמיד בכיוונים של התכנית הזאת.

גדעון סער: לתכנית הזאת יש הישגים מאוד גדולים הן מבחינת היקף בני הנוער שלמדו בה והן מבחינת היקף בני הנוער שעלו בעקבותיה לישראל.

גדעון סער: לפי הנתונים שלפניי מתוך 13,000 בני נוער שהשתתפו בתכנית כ-90% התאזרחו בישראל, התגייסו לשירות צבאי, השתלבו בחברה הישראלית.

גדעון סער: מעל 66% מההורים עלו לארץ בעקבות הבנים והבנות ונקלטו בארץ.

גדעון סער: אני חושב שלעתיד לבוא זו תכנית פעולה שיש מקום גם לשקול את הרחבתה ואת פיתוחה בקרב גלויות יהודיות נוספות.

גדעון סער: למשרד יש מחויבות לתכנית כתכנית ממלכתית חשובה, היא עוגנה מספר פעמים גם בהחלטות ממשלה, זו תכנית שגדלה בהיבט התקציבי לאורך השנים בעקבות יציאה של משתתפים אחדים, אנחנו נתמיד גם בעתיד במחויבות הזאת.

גדעון סער: אני רוצה לנצל את ההזדמנות הזאת אדוני היושב ראש, אחת לברך את יושב ראש הוועדה לקליטת עלייה בעבר, חברת הכנסת לשעבר הגברת קולט אביטל, וגם להודות מכאן לכל מי ששותף לתכנית: אנשי המינהל לחינוך התיישבותי במשרדי, האגף לקליטת עלייה, מאות מחנכים בישראל שיש להם למעשה חלק ונחלה בתכנית, הסוכנות היהודית, לארגון נתיב, למנהלת נעל"ה – נוער עולה לפני הורים, בראשות ישעיהו יחיאלי, שפועלת במסגרת האגודה לקידום החינוך, וגם להרבה מאוד הורים מכל רחבי העולם ששלחו ושולחים את הדבר היקר להם מכל, את הילדים והילדות, ללמוד בישראל ובאופן הזה הם מביעים בצורה החזקה ביותר אמון בתכנית הזאת.

גדעון סער: עד כאן אדוני היושב ראש, אני מודה לך שהזמנת אותי ואני מתנצל בפני כל המשתתפים שאני לא אוכל לשמוע את דבריהם, אבל היה לי חשוב לפני שאני יוצא לקריית שמונה להגיע לוועדת החינוך הבוקר הזה.

זבולון אורלב: אני מודה לך מאוד אדוני השר ומאחלים לך דרך צלחה.

זבולון אורלב: חברים כאמור אנחנו פתחנו בישיבה חגיגית שהיא ישיבת הצדעה לפרויקט נעל"ה –נוער עולה לפני הורים.

זבולון אורלב: זימן לי בורא עולם עיתוי מאוד מעניין שלפני 18 שנה זכיתי להיות המנהל הכללי של משרד החינוך והתרבות, אז זה היה משרד מאוחד, תחת מנהיגותו של מי שהיה סגן ראש הממשלה ושר החינוך והתרבות, זבולון המר זכרונו לברכה, לפני כחודשיים ציינו 12 שנה לפטירתו.

זבולון אורלב: בראשית הייתה מחשבה, אני לא מכיר את המחקר המדויק מי העלה את הרעיון ראשון, האם זה נולד בלשכתי, בלשכת השר, בלשכתו של קדמי, אתם יודעים שלהצלחות יש אבות רבים ויש גרסאות שונות, אבל העובדה היא שעל פי הנחיתו של השר המר, שהיה לו חזון גדול לגבי העלייה מברית המועצות, קיבלנו אישור מיידי וגיבוי מוחלט של המשרד.

זבולון אורלב: באותה תקופה עוד לא היו שומרי הסף - הם לא שלטו במדינה, אז עוד היה אפשר לעשות כמה דברים שלמדנו לעשות אותם עם המנהלים הכללים הקודמים, כמו אליעזר שמואלי שיושב איתנו.

זבולון אורלב: קראנו לאגודה לקידום החינוך שהמנהל הכללי שלה לשעבר יושב פה דוקטור פלטי סתוי, הטלנו על האגודה את המשימה להקים את המנהלת שתאתר, תמיין ותביא ארצה את אותם הילדים שרוצים לעלות ארצה, שעל פי מיון חינוכי פסיכולוגי הם יכולים להתמודד עם האתגר לעלות לישראל לפני ההורים.

זבולון אורלב: כלומר להיות כאן לבד, בארץ זרה, בתרבות זרה, בשפה שזרה להם ובמציאות שונה לחלוטין.

זבולון אורלב: התחלנו בפעולה כשהילדים נקלטו במיטב המוסדות החינוכיים של מדינת ישראל.

זבולון אורלב: הבעיה לא הייתה רק שהילדים ירצו לבוא אלא גם שמוסדות החינוך בישראל יהיו ערוכים ומסוגלים להתמודד עם האתגר.

זבולון אורלב: הישיבה היום היא אות הוקרה והערכה מאוד עמוקה להצלחה.

זבולון אורלב: זה בוודאי פרויקט חינוכי מצליח, לדעתי יחידי בעולם.

זבולון אורלב: אני לא מכיר אחר, אין אח ורע למפעל החינוכי, מה עוד וכמו שציינתי בראשית דבריי הוא גם מפעל ציוני מרשים שמגשים בהווייתו, מהותו ובליבתו את חזון מדינת ישראל שמקבצת את העם היהודי, ובוודאי מארצות שבהן העם היהודי היה מנותק מהתרבות היהודית ומהעם היהודי.

זבולון אורלב: היו שנים יותר קלות, יותר קשות, לפני כעשור היו שנים שהיינו צריכים להתמודד עם האפשרות להעביר את נעל"ה לגורם מסחרי, את הכל ממחסרים, לתשומת ליבך נציגת החשב הכללי.

זבולון אורלב: אבל ברוך ה' זה לא קרה.

זבולון אורלב: היינו צריכים להיאבק במאבקים לא פשוטים, והצלחנו לשמור על נעל"ה כפרויקט חינוכי.

זבולון אורלב: הפרויקט הזה הוא אחד הגורמים שגרמו לכל חברי וועדת החינוך ללא יוצא דופן להניח הצעת חוק על שולחן הכנסת, כעת היא בשלב דגירה של 45 ימים, הצעה שתיתן לשר החינוך להחריג פרויקטים חינוכיים שהם בליבת החינוך מחוק חובת המרכזים.

זבולון אורלב: באחד המכרזים התברר שיש גורם מסחרי שהציע מחירים זולים יותר מהאגודה לקידום החינוך.

זבולון אורלב: התברר שפרויקט נעל"ה שולח פסיכולוגים ישראליים, פסיכולוג ישראלי עם תואר שני מאוד יקר, כדי למיין את התלמידים.

זבולון אורלב: פסיכולוג ישראלי מכיר את המציאות החינוכית והישראלית.

זבולון אורלב: אותה חברה שרצתה לזכות אמרה שניתן להוזיל את העניין והציעה לקחת פסיכולוג רוסי מרוסיה כי הוא יותר זול, אבל הוא לא מכיר את המציאות הישראלית.

זבולון אורלב: כפסע היה כדי להגן על הפרויקט ובהחלט היום אנחנו יכולים להתגאות שהפרויקט לא הועבר לידיים מסחריות.

זבולון אורלב: נמצא איתנו גם ישעיהו יחיאלי שהוא מנהלו המיתולוגי של הפרויקט עוד מראשיתו, כמעט מפעל חיים.

זבולון אורלב: זו גם הזדמנות להוקיר תודה גם לך וגם לכל השותפים שרובם הגדול ידבר כאן.

זבולון אורלב: מדובר כאן על וועדה משותפת של וועדת החינוך, התרבות והספורט עם וועדת העלייה, הקליטה והתפוצות, היושבת ראש של וועדת העלייה, הקליטה והתפוצות חברת הכנסת ליה שמטוב נמצאת בוועדה אחרת, יש לנו יש כמה אישיות כי אנחנו חברים בכמה וועדות, היא מיד תגיע ותמלא יחד איתי את תפקידה כמנהלת הישיבה הזאת.

זבולון אורלב: נעביר את רשות הדיבור, אבקש מכולם להיות תמציתיים וענייניים.

זבולון אורלב: ראשון הדוברים לפי מי שסידר את רשימת הדוברים, זה המשנה למנכ"ל המשרד לקליטת עלייה, חנוך צמיר בבקשה.

חנוך צמיר: תודה.

חנוך צמיר: ראשית כל אני מצטרף לדברי הברכה של היושב ראש ולתיאורים ולשבחים שהפרויקט קיבל כפרויקט ולישעיהו יחיאלי שקיבל באופן אישי.

חנוך צמיר: מה שנשאר לי זה לאמץ כל ביטוי וכל מילה ומאחר ואנחנו קצרים בזמן אני אסתפק, במה שנקרא בקטע השבחים, בדברי היושב ראש ומצטרף לכל מילה.

חנוך צמיר: אנחנו כמשרד לקליטת עלייה, ואני לא מניח שרבים מכם יודעים את זה, שותפים בפרויקט נעל"ה מיום היווסדו ומיום כינונו, אנחנו מביאים את זה לידי ביטוי מול משתתפי הפרויקט, אנחנו לא מביאים את זה לידי ביטוי מול המנהלת כמנהלת.

חנוך צמיר: למעשה בוגרי תכנית נעל"ה החל מהשנה הראשונה, האחרונה לפרויקט נחשפים למשרד הקליטה, אנחנו יוצרים איתם קשר ברמת המידע וזכאויות לגבי ההמשך, עם מי שילך לשירות צבאי, מי שימשיך את לימודיו האקדמיים.

חנוך צמיר: באופן אמיתי, ואני רוצה שתדעו, כל בוגרי נעל"ה מקבלים סיוע מיוחד ממשרד הקליטה שמיועד רק לבוגרי נעל"ה ובהיקף תקציבי שנתי של כ- 3 מיליון שקלים.

חנוך צמיר: אני יודע שהנתון הזה אינו מוכר כל כך ולמען הפרוטוקול אני מציין אותו.

חנוך צמיר: אני לא מכניס לחיבור הזה מערכת נוספת של טיפול וסיוע שבוגרי נעל"ה מקבלים כחלק מהטובת לעולים צעירים, אם זה מינהל הסטודנטים, מכינות שהם לא צריכים, אבל לימודים אקדמיים הם צריכים, וגם לגבי סיוע נוסף.

חנוך צמיר: אנחנו מביאים לביטוי כמשרד את חלקנו התקציבי אל מול הבוגרים.

חנוך צמיר: אני יודע שהסיוע הזה לקראת המעבר לחיים עצמאיים שלהם מאוד חיוני ועוזר להם להתמודד עם זה בקלות רבה.

חנוך צמיר: עד כאן המימד המשרדי וכפי שאמרתי הוא בא לידי ביטוי מיום הולדת התכנית.

חנוך צמיר: המשרד מלווה את התכנית גם בדרכים כאלה ואחרות.

חנוך צמיר: אני מרשה לעצמי לומר בהקשר ובפורום הזה.

חנוך צמיר: לי באופן אישי הייתה הזכות להכיר את ישעיהו באמצעות מי שאני קורה מורי ורבי, אני מניח שגם ישעיהו יקרא לו, זה אריה קרול ז"ל.

חנוך צמיר: אריה קרול הוא האיש שבא לחדרי והכיר לי את ישעיהו.

חנוך צמיר: למעשה, מאז העבודה המשותפת לא פסקה והפכה להיות דבר של יום יום ובשגרה.

חנוך צמיר: לפני כן אני רוצה שנדע כולנו שאפילו החלטת הממשלה בשנת 1992, שעסקה בנעל"ה, כאן המימד האישי שלי, נכתבה על ידי והייתי שותף לניסוחה ואני גאה בזה.

חנוך צמיר: מאז עברו מים רבים בירדן ופרויקט נעל"ה ידע עליות וידע מורדות, ידע משברים קשים ואני חושב שבאופן אמיתי נתנו, ואני באופן אישי, את הסיוע בשעת משבר כמו בכל שעה אחרת שנדרשת.

חנוך צמיר: אני שמח שהגיענו לכך שפרויקט נעל"ה מוגדר כפרויקט החינוכי המעולה או בין המעולים הקיימים במדינת ישראל.

חנוך צמיר: למעשה תחום פעילותו הורחב אל מול הקהילות היהודיות בעולם כולו למרות שהוא התחיל רק בארצות חבר העמים.

חנוך צמיר: מנהלת נעל"ה נבנתה בצלמך, בזיק שיש לך בעיניים, במוטיבציה, באמונה שיש לך, באחריות הכבדה שלקחתם על עצמכם וזה בא לידי ביטוי מאז שאנחנו מכירים, יישר כוח נמשיך לעשות את זה ביחד.

זבולון אורלב: התכוונת להודות גם למי שקיבל אותו לעבודה.

חנוך צמיר: לא ידעתי.

חנוך צמיר: אתה מצטרף לחבורה הנכבדה של אריה קרול.

זבולון אורלב: תודה רבה.

זבולון אורלב: אנחנו נשלב את חברי הכנסת בין הדוברים השונים, ראשון הדוברים מטעם חברי הכנסת יהיה חבר הכנסת רוברט טיבייב.

זבולון אורלב: בבקשה.

זבולון אורלב: אנחנו מקבלים בברכה את חברת הכנסת ליה שמטוב, יושבת ראש וועדת עלייה וקליטה והתפוצות שהצטרפה אלינו.

זבולון אורלב: כאמור זו וועדה משותפת.

רוברט טיבייב: תודה אדוני היושב ראש, גברתי היושבת ראש, חברי הכנסת אורחים נכבדים.

רוברט טיבייב: הייתה לי הזכות לעבוד עם תכנית נעל"ה בתפוצות.

רוברט טיבייב: הייתי ברוסיה מנהל קרן תחיה –ארגון יהודי בעיר דירבנט בדגיסטן שברוסיה.

רוברט טיבייב: אני כמובן מצטרף לברכות על הפעילות שנעשתה באמצעות נעל"ה.

רוברט טיבייב: אני חייב לציין שהתכנית הזו היא לא רק תכנית ציונית, חינוכית היא גם אנושית.

רוברט טיבייב: אני רוצה לספר את הסיפור האישי שלי כמנהל קרן תחיה.

רוברט טיבייב: יום אחד הגיעו אלי אנשים ואמרו "בבית הקברות של היהודים ישן ילד בלילה".

רוברט טיבייב: שאלתי מה אני אעשה?

רוברט טיבייב: אמרו לי "אתה לא מבין, הוא ישן תמיד באותו קבר".

רוברט טיבייב: ביקשתי שיביאו אותו.

רוברט טיבייב: הביאו את הילד, ממש ילד קטן, שאלתי אותי מה אתה עושה שם?

רוברט טיבייב: הוא ענה "אמא שלי קבורה שם".

רוברט טיבייב: התברר שהאמא שלו יהודיה והאבא לא יהודי, אימו נפטרה והוא נשאר עם הסבתא.

רוברט טיבייב: הסבתא גם נפטרה וכמו שנפוץ באזורים האלה, נישואין מעורבים, בני משפחתו לא כל כך התייחסו אליו, לילד לא היה מה לעשות והוא ישן בבית הקברות.

רוברט טיבייב: הוא נשאר אצלנו כחודש, פתאום נפלה מהשמיים תכנית נעל"ה שאנחנו גם עסקנו בה.

רוברט טיבייב: דיברתי עם החבר'ה של התכנית והם אמרו "אנחנו חייבים לעשות לו מבחנים".

רוברט טיבייב: הילד לא למד שנים רבות איך הוא בכלל יעמוד במבחנים.

רוברט טיבייב: קיימתי שיחות רבות עם הסוכנות היהודית, עם משרד החינוך כאן בארץ ובאיזו צורה דרך וועדת חריגים שלחנו אותו לארץ.

רוברט טיבייב: הוא כעת תושב ישראל, תושב לכל עניין ודבר, וזה בזכות תכנית נעל"ה.

רוברט טיבייב: תודה רבה לכם.

זבולון אורלב: תודה רבה לחבר הכנסת רוברט טיבייב.

זבולון אורלב: כעת זכות הדיבור למי שהייתה יושבת ראש וועדת העלייה והקליטה, והתפוצות בכנסת ה- 16, וה- 17, חברת הכנסת לשעבר וחברתי חברת הכנסת קולט אביטל.

זבולון אורלב: בבקשה.

431: תודה רבה אדוני היושב ראש וגברתי היושבת הראש של וועדת העלייה, הקליטה והתפוצות.

431: נפל בחלקי לעסוק בנושא של נעל"ה רק זמן קצר בתוקפת הכנסת ה- 16, הייתה זו דווקא תקופה של משברים בנעל"ה, גם בגלל האינתיפאדה שפקדה אותנו באותם הימים וגם בגלל משברים מנהליים.

431: הוועדה שעמדתי בראשה אז הלכה לבדוק כיצד מתנהלים עניינים, ומהי התכנית הלימודים.

431: סיירתי רבות.

431: כמובן שאני לא רוצה לחזור על כל מה שנאמר.

431: ברור לחלוטין שלתכנית הזאת יש ערך חינוכי, ועד כמה יש לה ערך ציוני.

431: מכל התכניות שאני הכרתי, ומכל התכניות שאני מכירה היום, אני חושבת שהפן החינוכי, הרכב הלימודים, ומה שניתן בתפריט הוא באמת יוצא דופן, גם הערך האנושי, אבל בעיקר הערך החינוכי.

431: בוועדה הזאת יצא לנו לא מעט לדון, ואני מניחה שגם היום זה קורה, על הבעיות שבהן נתקלים העולים, בעיקר הצעירים, על הנשירה מבתי הספר, יש בעיות של העדר קליטה נכונה במוסדות החינוך בארץ.

431: כיוון שהמודל, הדגם הזה הוא כל כך מוצלח, אני חושבת שגם מההצלחות צריך ללמוד.

431: את ההצלחה הזאת אני כן חושבת שכדאי לבחון ולהסתכל מקרוב מה בדיוק קורה, מהם המרכיבים של תכנית שכל כך מצליחה כדי ללמוד וליישם גם במקומות אחרים.

431: אני רוצה להודות לישעיהו יחיאל, אני רוצה להודות על העבודה המאומצת ועל הרוח שמאחוריה.

431: אני זוכרת שבאחד מהסיורים שלנו ברוסיה נפגשנו גם עם הורים של ילדים שמשתתפים בתכנית, הם כהורים היססו מאוד לשלוח את הילדים לארץ ובסוף גם הם עלו.

431: גם זה סימן להצלחתה של התכנית הזו.

431: אני רוצה לאחל לכולנו להגיע הנה ולדבר על הצלחות גם בתחומים אחרים כפי שאנחנו עושים עם התכנית הזאת.

431: תודה רבה ותמשיכו להצליח.

זבולון אורלב: תודה רבה לקולט אביטל.

זבולון אורלב: אני אבקש עכשיו ממנהל המערך הגיאוגרפי בחבר המדינות, נציג הסוכנות היהודית מר אלכס מרשון.

זבולון אורלב: אבל לפני כן אני מבקש לומר שהפרויקט הזה מאוד מאוד ייחודי כיוון שבדרך כלל תקציב המדינה הוא עבור רק אזרחי המדינה.

זבולון אורלב: למעשה חוק חינוך חובה חינם לא חל על מי שאינו אזרח או תושב המדינה.

זבולון אורלב: ילדי נעל"ה שמגיעים הם עדיין לא נמצאים מתוקף מימוש חוק השבות - ההחלטות שלהם הן החלטות יותר מאוחרות.

זבולון אורלב: זאת בעיניי דוגמה ציונית מדהימה שהמדינה מממנת ממיטב כספה את חינוכם, את הלימודים ואת הטיפול בילדים זכאי חוק השבות כדי שיוכלו לממש בהתבגרותם את פוטנציאל העלייה למדינת ישראל.

זבולון אורלב: כאן נכנסת הסוכנות היהודית, ואני יודע שהממשלה אף פעם הייתה מרוצה מההשקעה של הסוכנות שהלכה וירדה בפרויקט הזה.

זבולון אורלב: אבל כמי שמשמש כנשיא עמית של תנועת מזרחי העולמית, אני מכיר את הצרות הכספיות של המוסדות הלאומיים שלנו, אבל בכל זאת הסוכנות הייתה שותפה, תמכה ועזרה לאורך כל השנים.

זבולון אורלב: בבקשה מר אלכס מרשון.

אלכס מרשון: תודה רבה.

אלכס מרשון: שלום לכולם, אני שמח ומתרגש לשבת כאן ולברך את המנהלת ואת כל מי שיושב פה, ויש הרבה מאוד שותפים לתכנית.

אלכס מרשון: ח"י שנים זו תקופה לא קצרה.

אלכס מרשון: בראשית דבריי אני רוצה להעביר את הברכות של יושב ראש הסוכנות היהודית, מר נתן שרנסקי, ושל המנהל הכללי של המחלקה לקליטה ועלייה, מר אלי כהן, על הצלחות המאוד מאוד גדולות שהגיעה נעל"ה עם כל השותפים.

אלכס מרשון: אנחנו מלווים את התכנית הרבה מאוד שנים, כמעט מההתחלה.

אלכס מרשון: אני יכול להגיד שלוויתי את התכנית במשך 4 שנים כשליח מרכזי בקייב גם בזמן המשבר עם שלטונות אוקראינה, ואיך הצלחנו להתגבר עליו יחד עם החברים שלנו, משרד החוץ ונתיב.

אלכס מרשון: מאז שחזרתי ארצה בשנת 2002 גם אני מלווה את התכנית ועד היום הזה.

אלכס מרשון: עברנו באמת קברת דרך עם עליות ומורדות, אבל בגדול אנחנו עובדים בשיתוף פעולה מלא גם עם מנהלת נעל"ה וגם עם כל הגורמים.

אלכס מרשון: , בגלל הקיצוצים שעברה הסוכנות היהודית הצטרף אלינו השנה ארגון נתיב.

אלכס מרשון: אנחנו עובדים במשותף עם החברים שלנו מנתיב ועושים עבודה משותפת בתחום הגיוס, המיון והשיווק של התכנית בשטח.

אלכס מרשון: אני רוצה לצרף לכל הברכות, את שליחי הסוכנות היהודית ואת שליחי המחלקה לעלייה וקליטה שנמצאים בשטח ובעצם הם אלה שעושים את העבודה, הם הראשונים שפוגשים את אותם ילדים תמימים וביישנים, אנחנו רואים אותם בשטח עוד לפני המבחנים.

אלכס מרשון: כשליח אני אומר לכם שאם הייתם רואים את אותם ילדים בזמן המיון ואחר כך הייתם רואים את הילדים כעבור שנה כשהן חוזרים לחופשה להורים שהסוכנות היהודית מטיסה אותם לשם – הייתם רואים ילדים שונים לחלוטין.

אלכס מרשון: אני לא אומר אם פחות טובים או יותר טובים, הם ילדים שונים, הם ילדים אחרים ובלי שום קשר אם הם ישנו סטאטוס בארץ או לא, למרות שלמעלה מ- 90% משנים את הסטאטוס ועושים עלייה.

אלכס מרשון: הם השגרירים האמתיים של מדינת ישראל והעם היהודי בכל מקום שאליו הם מגיעים.

אלכס מרשון: בזמן הזה, כשאנחנו יושבים פה ומציינים ח"י שנה לנעל"ה, מתקיימים מיונים במשרדי הסוכנות היהודית, מיונים לאותם ילדים שהצטרפו אלינו בחודשים אוגוסט, ספטמבר.

אלכס מרשון: אני חייב לציין ולבשר כשאנחנו עוברים בשטח ברית המועצות לשעבר, אנחנו רואים רישום הרבה יותר ער מאשר בשנים קודמות.

אלכס מרשון: עברנו את מספר האנשים הנרשמים רק בשלב הזה, גם מה שהיה בשנה שעברה, כולל המאסף, אני חייב לציין ולהדגיש שאת כל זה אנחנו עושים אך ורק בזכות השותפים והחברים האמיתיים, גם במשרד החוץ אבל קודם כל בנתיב שאיתו אנחנו עובדים בשיתוף בתחום השיווק של התכנית, אבל גם בבדיקות הקונסולריות שמתבצעות באותו יום של מיון וזו אופרציה מאוד קשה ומאוד שלמה.

אלכס מרשון: אני מבקש לסיים בכמה משפטים אישיים לישעיהו יחיאלי.

אלכס מרשון: אנחנו כארגון, ואני לא מדבר באופן אישי, לא תמיד מסכימים ולפעמים יש לנו אי הסכמות ואולי גם ויכוחים.

אלכס מרשון: אבל אנחנו מאמינים מאוד בדרך שאנחנו הולכים, אנחנו רואים אלפי ילדים שלעולם לא נדע מה היה עולה בגורלם לולא היו מצטרפים לתכנית נעל"ה.

אלכס מרשון: על זה מגיע כל הכבוד ויישר כוח, תמשיך בעבודה שאתה עושה כי אתה עושה אותה נהדר.

ישעיהו יחיאלי: תודה רבה.

זבולון אורלב: תודה רבה.

זבולון אורלב: כאמור יושבת ראש ועדת הקליטה, העלייה והתפוצות, חברת הכנסת ליה שמטוב הצטרפה אלינו, בבקשה גברתי.

ליה שמטוב: תודה רבה.

ליה שמטוב: כמו שנאמר פה על ידי יושבת ראש וועדת הקליטה, העלייה והתפוצות לשעבר, חברת הכנסת לשעבר הגברת קולט אביטל, באמת הוועדה מכירה את פרויקט נעל"ה.

ליה שמטוב: ראשית אני מברכת את הפרויקט ביום ציון ח"י שנים.

ליה שמטוב: לא פעם וועדת העלייה, הקליטה והתפוצות יחד עם וועדת החינוך עסקה במשברים שפקדו את התכנית במשך השנים.

ליה שמטוב: היום אני שמחה שהתכנסנו לא כדי לדבר על המשברים אלא לדבר על ההצלחות, על התכנית שחיה כבר 18 שנה.

ליה שמטוב: תכנית נעל"ה היא תכנית ייחודית.

ליה שמטוב: אני רוצה להצטרף לברכות ולשבח את כל העוסקים בתכנית החל מבתי הספר, פנימיות, משרדי הממשלה המעורבים, את הסוכנות היהודית, משרד הקליטה, ולמי שעושה את מלאכת הקודש פה בארץ ובחוץ לארץ.

ליה שמטוב: אני מבקשת לברך במיוחד את מר ישעיהו יחיאלי, אצלו זה בנפשו וזה מפעל חיים, הוא דואג לתכנית ואנחנו רואים את הצלחה של הצעירים שמשתתפים בתכנית.

ליה שמטוב: לא מזמן ביקרה בפנימייה בכפר רופין, ראש המועצה שיושב כאן, יורם קרין הצטרף לסיור של הוועדה והסביר על הפנימייה ועל הילדים שהגיעו לכפר רופין, ועל המשפחות שמאמצות את הילדים מתכנית נעל"ה.

ליה שמטוב: שמענו שמועצת חבל מעיינות שולחת על חשבונה את הנציגים שלה לחוץ לארץ לברזיל, לארגנטינה כדי לאתר ילדים גם משם.

ליה שמטוב: לדעתי זה לא תפקידה של המועצה, זה תפקידה של הסוכנות היהודית ושל גורמים אחרים.

ליה שמטוב: בהזדמנות זו אני פונה למשרד ההסברה והתפוצות וקוראת להם להצטרף למשימה הזאת, כי יש להם פעילים שעומדים לרשותם.

ליה שמטוב: אני רוצה לברך גם את ארגון נתיב, שעל פי החלטת הממשלה נכנס לפעילות בחבר העמים.

ליה שמטוב: שמענו על מסר הנרשמים שרוצים להגיע לארץ.

ליה שמטוב: מספר הנרשמים עולה.

ליה שמטוב: רציתי לספר לכם על "הישג ציוני", שזו קבוצת צעירים שהגיעו לארץ במסגרת תכנית נעל"ה.

ליה שמטוב: לא רק שהם סיימו את השירות הצבאי, הם גם סיימו את הלימודים והם בעלי תואר ראשון ויש גם כאלה שסיימו את התואר השני, הם רוצים לבנות משפחה בארץ.

ליה שמטוב: זו קבוצה שעובדת היום עם עולים חדשים ומכינה אותם לשירות הצבאי.

ליה שמטוב: היא מתכננת לבנות יישוב בפריפריה.

ליה שמטוב: האנשים בקבוצה הזאת מודים מאוד למדינת ישראל שנתנה להם את ההזדמנות ללימוד ולהגיע לכאן, ובמיוחד שבעקבותיהם המשפחות שלהם הגיעו לארץ, הם רוצים לתרום היום למדינה.

ליה שמטוב: זה מבורך מאוד מאוד.

ליה שמטוב: דיברו כאן נציגי הסוכנות ואת משרד הקליטה לא שמעתי, רציתי לשמוע על עבודת השליחים לא רק בחבר העמים, גם בברזיל וגם על הפעילות שלהם בארגנטינה.

זבולון אורלב: תודה רבה.

זבולון אורלב: כידוע אחד מהסימנים של הצלחת התכנית, כמו שציינה חברת הכנסת ליה שמטוב, זה השתלבות הבוגרים בחברה הישראלית בכלל.

זבולון אורלב: אני חושב שצריך לציין בעיקר את השתלבותם בשירות צבאי משמעותי.

זבולון אורלב: גם אני בכל הביקורים ובכל הסיורים לאורך כל השנים ראיתי שהבוגרים עושים את שליחותם הצבאית בחפץ לב, עם מוטיבציה מאוד גבוהה וגם עם יכולות ואיכויות מאוד ראויות.

זבולון אורלב: אנחנו מברכים את צבא ההגנה לישראל, אותו מייצג כאן ראש אגף כוח אדם האלוף אבי זמיר, בבקשה רשות הדיבור.

אבי זמיר: צהריים טובים.

אבי זמיר: כמו שנאמר צבא ההגנה לישראל נוטל על עצמו, מבחירה, את החשיבות של קליטת העלייה.

אבי זמיר: היינו לא מזמן בבית המחוקקים והצגנו את כל האתגרים שיש לנו בקליטת העלייה בכלל, מה הצלחנו ומה אנחנו מצפים מעצמנו לעשות בקרוב.

אבי זמיר: אני חושב שזו שליחות חברתית מהמעלה הראשונה.

אבי זמיר: , אני חושב שאחת מהמשימות היותר החשובות שיש לנו בצבא הוא האתגר בקליטת אלפי עולים בשנה.

אבי זמיר: הייתי מרשה לעצמי, כמי ששותף לתכנית נעל"ה, אפשר להגיד משנת 1995 מוניתי לראש מינהל גיוס והייתי שותף, כמו שנאמר קודם, למי ששותף אסטרטגי שלנו בכל השנים האחרונות באופן משמעותי, אני נרגש להיות אתכם היום.

אבי זמיר: ח"י שנים זו תקופה לא קצרה, זו תקופה ארוכה.

אבי זמיר: אני אשקף לכם קצת נתונים כפי שאנחנו מזהים את אותם בוגרי נעל"ה בתוך השירות הצבאי.

אבי זמיר: לדעתי השירות הצבאי, כשותפות שלנו חברתית, מקנה תשובות בסוגיות מאוד חשובות כמו שפה, ידע במושגי יסוד גם על מדינת ישראל, גם על העם היהודי.

אבי זמיר: אגב, בחלק מהמקרים אנחנו מהווים גם שער כניסה לתוך העם היהודי של בוגרי נעל"ה.

אבי זמיר: אני רוצה להגיד בגאווה גדולה, יש כאן חלק מקציני צבא ההגנה לישראל, לוחמים, סגן מפקד גדוד מהשריון, יש טכנולוגים, צוהרת שהם חלק מתכנית נעל"ה שמייצגים כאן קבוצה מאוד גדולה של בוגרי נעל"ה שמשרתים בצבא.

אבי זמיר: אני אדבר תכף על השירות הצבאי, מהטעם הזה אני גאה להשתתף כאן בוועדה הזאת לציון ח"י שנים לקיומה של התכנית, וברכות לשנים הבאות, והערכה שבית המחוקקים מיחס לה.

אבי זמיר: אם איני טועה, ראש הממשלה יצחק רבין זכרונו לברכה, היה זה שהעביר את האחריות לממשלת ישראל, אני זוכר משפט שאמר ראש הממשלה יצחק רבין בזמנו בהקשר לנוער בכלל שנמצא במדינת ישראל, הוא אמר "המשאב העיקרי של החברה הישראלית הוא לא אוצרות טבע, לא במחצבים, ל בנפט, המשאב המשמעותי והחשוב מכל זה הנוער".

אבי זמיר: לדעתי אז שכשהוא אמר את זה\

אבי זמיר: זה נכון, וזה נכון ביתר שאת גם היום.

אבי זמיר: כשאתה אתה מסתכל על התכנית וכשאתה רואה סדר גודל של 10,000 נערים ונערות מ- 32 מדינות זה הישג מאוד משמעותי.

אבי זמיר: רבות דיברנו בתקופה האחרונה על הגיוס לצבא ההגנה לישראל ועל ההשתמטות מהצבא, אני מרשה לעצמי להגיד שמעל 90% מבוגרי נעל"ה מתגייסים לצבא.

אבי זמיר: זה לא אחוז המתגייסים לצבא מכלל האזרחים, זה הרבה יותר מאחוז המתגייסים לצבא.

אבי זמיר: הגיוס הצבאי של גברים לצבא הוא כ- 75% ואצל נשים הוא באזור ה- 65%, לכן אני חושב שהישג של מעל 90% של בוגרי נעל"ה שמתגייסים לצבא זה הישג מאוד משמעותי.

אבי זמיר: אני גם יודע ש- 50% מהורי המשתתפים עולים לארץ לאחר מכן, וזה הישג לא פחות חשוב ואפילו משמעותי ביותר.

אבי זמיר: אנחנו מסתכלים לא רק על הגיוס, אני מסתכל על המיצוי ללחימה ועל המיצוי לקצונה, בקרב בוגרי נעל"ה המספר הוא פי שניים מהגיוס הרגיל לצבא ההגנה לישראל.

אבי זמיר: שימו לב המיצוי ללחימה ומיצוי לקצונה.

אבי זמיר: אם מסתכלים על העתודה אז כ- 1.5% מהמתגייסים לצבא הולכים לעתודה, בערך כ- 7%, 8% מבוגרי נעל"ה הולכים לעתודה.

אבי זמיר: זה מצביע על איכותם ועל רצונם לתת שירות ארוך לאורך שנים בצבא ההגנה לישראל כי הם נדרשים לחתום.

אבי זמיר: לאחרונה עשינו הערכת מצב לגבי כל נושא קליטת עלייה ונעל"ה בתוכם באופן משמעותי.

אבי זמיר: אנחנו משפרים גם את ההכנה שלהם לשירות, ויותר נכון לומר שאנחנו משלבים אותם.

אבי זמיר: דבר חשוב יותר זה איך אנחנו יוצרים להם גשר טוב יותר לשילובם בחברה הישראלית עם השחרור.

אבי זמיר: שמנו לעצמנו את זה כאתגר חשוב ואנחנו נעסוק בזה בשנה הקרובה ביתר שאת.

אבי זמיר: בסיום דבריי, אני מבקש להודות מעומק הלב, ראשית למנהלת נעל"ה, אני ארשה לעצמי לומר שללא השותפות האסטרטגיות שלהם איתנו לא היינו יכולים להגיע להישגים האלה, למשרד החינוך, לסוכנות היהודית, למשרד לקליטת עלייה, הם לא שותפים הם המובילים את המהלך האסטרטגי לאומי-חברתי הזה.

אבי זמיר: כולי תקווה שבח"י השנים הבאות לא רק שנכפיל אולי אפילו נשלש את המספרים.

אבי זמיר: מתוך הכרות עמוקה זה יעד שניתן להגיע אליו ואני מכיר את זה מתכניות אחרות, כמו למשל תכנית "צבר", שצריך לראות איך היא התחילה לפני כעשור או יותר עם 40 או 50 והיום אנחנו גייסנו מעל 200, והיעד השנה הוא 300.

אבי זמיר: בשנה האחרונה הגענו למוסקווה עם "צבר" וזה מראה שיש פוטנציאל משמעותי.

אבי זמיר: שיהיה לכולנו בהצלחה ואפשר להגיד גם חג שמח.

זבולון אורלב: תודה רבה לאלוף אבי זמיר.

זבולון אורלב: אני חושב שאחת מהבקשות שלנו, וחלק מההתייחסות שלנו היום זה באמת להרחיב את ההצלחה החינוכית.

זבולון אורלב: כלומר לשבור את תקרת הזכוכית של 1,200 ולבקש ממשרדי הממשלה, וגם מהמוסדות הלאומיים, כל אחד בתחומו, יש כאן פרויקט מצליח על פי כל הפרמטרים ומדוע לא להרחיב אותו.

זבולון אורלב: זו אחת מההשקעות החינוכיות הטובות ביותר ועם הבונוס הגבוה ביותר.

זבולון אורלב: כאמור, אנחנו משלבים את חברי הכנסת בדיון, בבקשה חבר הכנסת זאב בילסקי ששנים לא מעטות היה ראש הסוכנות היהודית וראש ההסתדרות הציונות העולמית, ובמסגרת תפקידו תמך, סייע, עזר ועכשיו גם ידבר.

זבולון אורלב: בבקשה.

זאב בילסקי: תודה אדוני היושב ראש, גברתי היושבת ראש.

זאב בילסקי: אני מאוד שמח להיות פה היום.

זאב בילסקי: כאן מדובר על "הרול רויס" של הציונות.

זאב בילסקי: זבולון אורלב יישר כוח לבעלי החזון, ולך בהחלט יש חלק בזה.

זאב בילסקי: לחשוב לפני 18 שנים על כך שילדים יבואו בלי ההורים שלהם למדינת ישראל, לארץ זרה, יקלטו פה?

זאב בילסקי: הנתונים שקיבלנו עכשיו מראש אגף כוח אדם הם בזכות הרבה נחישות והרבה אומץ כדי לפתוח פרויקט כזה.

זאב בילסקי: אני חושב שאכן מרגע כניסתי לסוכנות היהודית הפרויקט הזה תפס את עיניי מיד וראיתי בו את הפוטנציאל האדיר.

זאב בילסקי: אני לא חושב שיש פרויקט עלייה יותר חשוב מהפרויקט הזה.

זאב בילסקי: זה לא יאומן איך התכוונו להביא ילדים כדי שילמדו, יבחנו בבחינות בגרות כאן ואולי יתגייסו לצבא ההגנה לישראל, אבל למעשה התוצאה הסופית היא לא רק עלייה של הילדים האלה אלא גם של המשפחות שלהם.

זאב בילסקי: זו הזדמנות להודות לכל השותפים, זה רק מראה שכשיש מספר שותפים שעובדים יחד, כמו "נתיב" שנכנס חזק לתמונה הזאת, הסוכנות היהודית, משרד הקליטה, משרד החינוך, צבא ההגנה לישראל, אפשר לעשות נפלאות.

זאב בילסקי: אני מבקש לתקן קצת את דברי היושבת ראש, חשוב מאוד שלא רק הרשויות הממלכתיות ישלחו לגייס אלא גם הרשויות המקומיות ובתי הספר עצמם, והם עושים את זה.

זאב בילסקי: אין יותר טוב מבעל הדבר שיוצא לחוץ לארץ ואומר, לא רק שאומר בואו לארץ אלא אתה אומר בואו אלי, וכשאתם באים זה לא מישהו בירושלים שאמר ככה אלא הוא זה שלוקח את האחריות, אני ראש הרשות, אני מנהל בית הספר.

זאב בילסקי: יש לכך חשיבות רבה מאוד ורצוי להגדיל את הפרויקט הזה, אני בטוח ששני יושבי הראש יתרמו לכך כדי שהממשלה תיכנס בגדול ותגדיל את זה.

זאב בילסקי: מילה אחרונה באופן אישי לישעיהו יחיאלי, קודם כל להגיד לך חודש טוב, שנית להגיד לך יישר כוח על הפעילות הזאת שלך.

זאב בילסקי: אני גם צריך להתנצל קצת על הצרות שעשיתי לך, אבל זה הכל לשם שמיים, הכל היה כדי שנעשה פרויקט טוב יותר, ורק אנשים כמוך במקום שנמצאים חוזרים בתשובה, אתה הרי יודע מה קורה שם.

זאב בילסקי: יישר כוח על הפעילות שלך ואני מאחל לך שתמשיך עוד הרבה שנים ותצעיד את הפרויקט הזה מחיל אל חיל.

זאב בילסקי: תודה.

זבולון אורלב: תודה.

זבולון אורלב: היום הוא גם יום ההתרמה לארגוני החרשים.

זבולון אורלב: וועדת החינוך והתרבות קיימה בבוקר ישיבה מיוחדת בנושא נגישות החרשים לאולם התרבות.

זבולון אורלב: כמו שאתם רואים שלא כבימים רגילים יש לנו מתרגמות לשפת הסימנים.

זבולון אורלב: תודה לפייגס וירסקי ולשירית כהן על התרגום לשפת הסימנים.

ליה שמטוב: זה גם מעשים טובים.

זבולון אורלב: נכון.

זבולון אורלב: לכן קבענו את היום של נעל"ה היום.

זבולון אורלב: כאמור, הבעלות והפעולה מתקיימת במסגרת האגודה לקידום החינוך שנותנת את המסגרת המנהלית, התקציבית והחינוכית.

זבולון אורלב: האגודה לקידום החינוך היא אגודה שהוקמה על ידי משרד החינוך והתרבות והיא אולי מהאגודות הקרובות ביותר לליבת הפעילות של מערכת החינוך.

זבולון אורלב: נמצא איתנו איתן מורן המנהל הכללי של האגודה.

זבולון אורלב: בבקשה.

איתן מורן: תודה אדוני היושב ראש, אני מודה ליושב ראש שראה בימים עברו את החיבור הטבעי בין תכנית נעל"ה לבין האגודה לקידום החינוך.

איתן מורן: אני חשוב שאפשר לסכם בראיה לאחור 18 שנות אפשור ומימוש של חזון.

איתן מורן: זה לא דבר של מה כך במערכות בירוקרטיות ובעידן שיש בו מכרזים וגם קצוצים בתקציב גם בפרויקטים מוצלחים.

איתן מורן: היושב ראש תמך בנו בהתפתחויות השונות שהיו במהלך השנה האחרונה סביב פרויקטים חינוכיים בחברה הישראלית.

איתן מורן: כמובן שאני רוצה להתייחס למייסדי האגודה לקידום החינוך, דוקטור פלטי סתוי שהיה המנהל הכללי של האגודה במשך שנים רבות, למר אליעזר שמואלי שהיה המנהל הכללי של משרד החינוך ויושב ראש האגודה במשך שנים רבות, על העמידה האיתנה שלהם במשך השנים האחרונות כדי לאפשר את קיומה של האגודה לקידום החינוך וגם את המשך פרויקט נעל"ה בכללו.

זבולון אורלב: איתן מורן, נמצאת איתנו שולי צבי, הבוסית שלנו בחשב הכללי שעוסק במכרזים, אני שמח שהיא פה כדי שתשמע, למרות שהיא יודעת כי גם היא בוגרת מערכת החינוך, יש לה לב רחב וטוב וגם הבוסית שלה סגנית החשב הכללי סיגי סייג, דע אתה מדבר לאוזניים קשובות.

זבולון אורלב: הם אלה שהמליצו עכשיו גם לפטור את סל התרבות ממכרז והם גם יעזרו לנו ביתר שאת לפטור את הפרויקטים של הליבה.

איתן מורן: אדרבא ואדרבא.

איתן מורן: ויש גם תרגום לשפת הסימנים.

איתן מורן: אני באמת חושב שבעידן שבו לצערי מכרזו באופן פרדוקסלי גם פרויקטים חינוכיים משמעותיים משל היו סחורה עוברת לסוחר לכל הממעיט במחיר.

איתן מורן: פרויקט נעל"ה, לשמחתי עם התמיכה עם של סיגי סייג, לא יגיע למכרז ולדעתי זו בשורה גדולה שמאפשרת רציפות הפעולה החינוכית.

איתן מורן: במהלך הזה תומכים גם ראשי המנהל לחינוך התיישבותי שנציגם נמצאים כאן, דוקטור עמנואל גרופר והמפקח אבי טולדנו.

איתן מורן: לצערי, למרות שהיום זה יום חג, אני חייב לומר שהמהלך שהיה בפרויקט המכינות הביא את הפרויקט שהיה מוצלח למצב כאוטי, וכל זה בגלל שלמישהו יש מחשבות שחברה מסחרית וגוף שכל כולו חינוך חד הם.

איתן מורן: אני מקווה שיש לנו התאוששות מהמחשבה הזאת וגם את אותה הצעה, שעליה אנחנו מברכים אדוני היושב ראש ושאתה מקדם, אותו תיקון חקיקה, שאני מקווה, שבאמת יהפוך למציאות מתוות דרך.

זבולון אורלב: שלא תהיינה אשליות, מצאתי החשב הכללי בדיון אצלו מאוד מאוד מתנגד להצעת החוק הזאת, אבל נקווה שנצליח למרות התנגדותו.

זבולון אורלב: הוא עושה את עבודתו נאמנה ואם אני הייתי במקומו גם הייתי מתנגד, אבל נקווה שנשכנע את רוב השרים בוועדת שרים לחקיקה לתמוך בחוק הזה.

איתן מורן: אני חושב שלמעלה מ- 13,000 בוגרים של תכנית נעל"ה מוכיחים שכשמדינת ישראל רוצה היא יודעת לקבץ נדחים.

איתן מורן: היום אולי צריך לומר את זה בקול קצת יותר מתון, אבל מאחר והיום זה יום חג ויום ח"י, אני מקווה שתכנית נעל"ה, לו יינתן לי ואצליח, נחגוג את ה- 20,000 בוגרי התכנית.

איתן מורן: אני מקווה אדוני היושב ראש שזה יהיה כבר במעמד חדש שלך כשר החינוך.

איתן מורן: אלו הדברים שיש לי לומר.

איתן מורן: תודה רבה.

זבולון אורלב: אם כולם יצביעו נכון, אז זה יהיה.

זבולון אורלב: תודה רבה לך.

זבולון אורלב: חברת הכנסת רונית תירוש בבקשה.

זבולון אורלב: המנהלת הכללית לשעבר של משרד החינוך, אז הוא לא היה גם תרבות, והיום חברת וועדת החינוך, התרבות והספורט.

רונית תירוש: תודה רבה, אז זה הוא היה גם תרבות וגם ספורט, ועבדתי קשה.

רונית תירוש: תודה אדוני היושב ראש, גברתי יושבת הראש וועדת הקליטה, העלייה והתפוצות, חבריי.

רונית תירוש: היום באמת יום חג למרות הדברים המתסכלים של יושב ראש האגודה שמובנים מאוד.

רונית תירוש: אני רוצה לציין שנעל"ה, ואנחנו מזכירים כל הזמן נעל"ה וראשי התיבות של נעל"ה – נוער עולה לפני הורים, אני רוצה לומר שדווקא משום כך צריך אומץ דו צדדי גם של אנשי החזון ובראשם ישעיהו יחיאל וגם של הילדים וההורים עצמם שאכן שולחים את ילדיהם לארץ ומפקידים אותם בידינו, וכאן אנחנו מנסים לעשות את המיטב.

רונית תירוש: חזון הוא דבר נפלא אבל לממש אותו זה עוד יותר נפלא.

רונית תירוש: בעיקר כשיש כאן קונצנזוס מצד הרבה מאוד גורמים שהם משותפים ומעורבים בפרויקט.

רונית תירוש: זה מתחיל מגורמים חיצוניים יחסית לנו שעובדים בחוץ, הסוכנות, "נתיב" ודרך אגודות כמו האגודה לקידום החינוך והזכרנו את פלטי סתוי ששנים פעל בנושא, דרך משרדי הממשלה ובראשם באופן טבעי אני מזכירה את משרד החינוך.

רונית תירוש: לא בכדי נמצא כאן המנהל הכללי מר אליעזר שמואלי שמלווה אותנו והיה גם יושב ראש האגודה וגם נלחם על האגודה כשפרש לגמלאות, אבל גם כמנהל הכללי, גם המשרדים האחרים משרד הקליטה והעלייה, משרד החוץ.

רונית תירוש: אני מקווה שגם משרד האוצר וחבל שאין לנו כאן

רונית תירוש: את משרד האוצר חוץ מהחשב הכללי שבאמת מקשה עלינו במכרזים גם בנושא הקצוצים שחלים, בצער רב, לפחות בתקופתי, כמובן את צבא ההגנה לישראל וגורמים נוספים ששותפים לקליטה המצוינת של אותם ילדים.

רונית תירוש: אני זוכרת כשהבנו במשרד את חשיבות של הפרויקט וכשהבנו שהפרויקט משרת צרכים אחרים של המדינה, קיימנו דיון במשרד.

רונית תירוש: הבנו שהפרויקט לא רק מביא צעירים שאחר כך נקלטים כאן ועושים עלייה, אלא גם חלק גדול מהם גורמים להוריהם ולבני משפחותיהם להגיע לכאן ולעשות עלייה.

רונית תירוש: חשבנו להקדים את הפרויקט לכיתות ט', אני זוכרת את הויכוח, היום התנתקתי קצת מהמשרד, והנה אומרים שזה כבר פועל בכיתות ט', חששתי מהרעיון כי מדובר בילדים מאוד צעירים, ומעברים כאלה בהחלט יכולים להיות עבורם טראומתיים אם הקליטה אינה נעשית בצורה מקיפה ומקצועית.

רונית תירוש: אם הצלחתם להקדים את הגיל סימן שכולם חברו יחד ועשו את הדבר הנכון.

רונית תירוש: לסיום אני מבקשת לומר שלפרויקט הזה כמו לכל מיני פרויקטים יש תמיד מתחרים, ודי להזכיר את פרויקט תגלית, הזכרת את "צבר", יש מיזמים נוספים של הסוכנות היהודית ואני בהחלט מסכימה עם כל מי שאמר כאן שזה פרויקט הדגל שניתן ללמוד ממנו גם על האומץ שבחזון וגם על הדרך המקצועית והטובה שבא מחבקים וקולטים נכון את הילדים.

רונית תירוש: כשאני אומרת שצריך ללמוד מפרויקטים כאלה אני מדברת על קליטת עלייה בכלל, אנחנו רואים את קליטתם של יהודי אתיופיה ויוצאי חבר העמים ועוד עליות נוספות.

רונית תירוש: אני חייבת להודות שאנחנו עושים הרבה טעויות או ממשיכים לעשות הרבה טעויות בדרך קליטתם.

רונית תירוש: אנחנו קוראים כמעט כל יום בעיתונות מה קורה לילדים בבתי הספר, על הנשירה, על ההידרדרות שלהם לעבריינות ולכל מיני מקומות לא רצויים, דבר שלשמחתי הרבה לא קורה אצל ילדי נעל"ה.

רונית תירוש: אולי צריך לפצח את הקוד איך עושים את זה נכון ולא בכסף רב למרות שהרבה מאוד גורמים מעורבים, ואיך מצליחים ליצור את הקונצנזוס הזה ואת המכנה המשותף בין כל הגורמים המשותפים שיכולים באופן הכי טבעי שלא ברצונם לחבל בפרויקט, כל אחד רוצה למשוך את זה אליו ובכל זאת יש כאן שליטה, יש כאן אחריות, יש פה הובלה, יש כאן הנהגה.

רונית תירוש: בואו נלמד איך עושים את זה לטובת האוכלוסיות האחרות.

רונית תירוש: תודה רבה.

זבולון אורלב: תודה רבה לחברת הכנסת רונית תירוש.

זבולון אורלב: עכשיו אם אפשר לומר לחתן המסיבה, הזכרנו את ישעיהו יחיאלי אדם צנוע וענו, המנהל המיתולוגי, המייסד, מנהל מאז את פרויקט נעל"ה ובוודאי מגיעות לו מחמאות והערכה רבה על דרך ניהולו.

זבולון אורלב: בבקשה מר ישעיהו יחיאלי.

ישעיהו יחיאלי: תודה רבה כבוד יושב ראש הוועדה לחינוך תרבות וספורט, חבר הכנסת זבולון אורלב.

ישעיהו יחיאלי: חברת הכנסת ליה שמטוב יושבת ראש וועדת הקליטה, העלייה והתפוצות, חברי הכנסת שאני מבין שאתם בין שני לילות שימורים ואנחנו מעריכם את העובדה שאתם פה איתנו ובוודאי רבים אחרים היו מצטרפים, נציגי משרדי הממשלה המעורבים, הסוכנות היהודית, חברי ראש אגף כוח אדם בצבא ההגנה לישראל, והאורחים החשובים ביותר, לדעתי, כאן בחדר הם מה שאנחנו קוראים "משפחת נעל"ה".

ישעיהו יחיאלי: יש לנו כאן מדגם של מנהלים, מחנכים, בוגרים ותלמידים.

זבולון אורלב: אחרי דברייך ידברו 6 בוגרי נעל"ה, הוספנו עוד אחד קצין מהצבא, קיבלנו עכשיו אישור ב-On Line מראש אגף כוח אדם.

רונית תירוש: אדוני היושב ראש, אולי גם כדאי לתת תחת הכותרת של משרד החינוך לנציגי האגף לחינוך ההתיישבותי שעושים עבודה נהדרת.

זבולון אורלב: בוודאי.

זבולון אורלב: בוודאי.

ישעיהו יחיאלי: אני רוצה להודות קודם כל היסטורית על כך ששתי הוועדות שלכם ביחד ולחוד היו תמיד בית חם לנעל"ה, גם בעיתות שמחה.

ישעיהו יחיאלי: בפעם קודמת שערכנו כזאת ישיבה זה היה בדיוק לפני 7 שנים כאשר היה עשור לנעל"ה, אדוני אתה היית אז יושב ראש, וגם אז קבעת את העשור לנעל"ה כמו ח"י לנעל"ה כאירוע השנתי של הוועדה שבראשותך ואנחנו מאוד מעריכים את העובדה הזאת.

ישעיהו יחיאלי: שמענו כאן הרבה מאוד שבחים וגם לי באופן אישי, ראשית אני מודה בשם חבריי ובשמי על כל הדברים שנאמרו כאן, ואני מבקש ממי שידבר אחרי לעבור ללשון רבים, ולחדול מלפנות אלי אישית, עד כאן זה היה מספיק מביך.

ישעיהו יחיאלי: הדבר השני שאני רוצה לומר, חזון נעל"ה איננו חזון שלנו, אנחנו מבצעי נעל"ה.

ישעיהו יחיאלי: יושבים כאן אנשים שהגו את נעל"ה, גם במשרד החינוך וגם "בנתיב", יותר מאוחר אנקוב בשמותיהם.

ישעיהו יחיאלי: יתקיים כאן בבית המחוקקים חלק שני לחגיגות, באודיטוריום יתקיים טקס שיערך בעוד שעה ונשמור חלק מהדברים גם לשם.

ישעיהו יחיאלי: אני רוצה לומר שכוחנו בביצוע נעל"ה.

ישעיהו יחיאלי: שום דבר מכל מה שנאמר כאן איננו מובן מאליו, כשאני אומר כוחנו אני רוצה לומר שאת העבודה העיקרית בנעל"ה עושים בתי הספר, הפנימיות, המחנכים והמדריכים שעובדים עם הילדים יומם ולילה לאורך שעות היממה, לאורך היומן השבועי, החודשי, קיץ וחורף לא ישבותו.

ישעיהו יחיאלי: הם גיבורי נעל"ה, אנחנו מנסים לעזור, מנסים לתמוך, ומנסים להדריך.

ישעיהו יחיאלי: צריך לומר שכתוצר לוואי של נעל"ה התקבצו כאן, אפשר לראות את זה כאן במדגם קטן בחדר ונראה את זה יותר חזק בשעה 14:00 כאשר הנציגות של בתי הספר והתלמידים יבואו במספרים גדולים יותר, נוצר כאן יחד החל מבתי ספר מהשומר הצעיר ועד לחסידות חב"ד וחסידות קרלין שכולם יושבים יחד סביב אותו שולחן ומדברים באותה שפה ועוסקים בנעל"ה.

ישעיהו יחיאלי: גם הדבר הזה שאני לא יודע אם מישהו תכנן אותו הוא בשורה לחברה הישראלית.

ישעיהו יחיאלי: הוזכר כאן שעד לשנת 2000 אחרי החלטת הממשלה הראשונה בשנת ,1992 שחנוך צימר הזכיר, אגב החלטת הממשלה התקבלה ארבעה ימים לפני נחיתת התלמידים בארץ.

ישעיהו יחיאלי: הרבה מאוד נעשה עד שהתלמידים הגיעו אבל בסופו של דבר הוחלט לעגן את זה בהחלטת ממשלה שהגיעה בזמן - ארבעה ימים לפני נחיתת התלמידים.

ישעיהו יחיאלי: ההחלטה השנייה הייתה בשנת 2002, ממשלת שרון עם גדעון סער כמזכיר הממשלה, וכאן לפרוטוקול אני חייב להודות לשר החינוך על הדברים החשובים ששמענו ממנו כאן על תכנית נעל"ה.

ישעיהו יחיאלי: ההווה שלה הוא בעיקר מה שהוא אמר לגבי העתיד שלה.

ישעיהו יחיאלי: החליטה אז הממשלה שתכנית נעל"ה איננה יותר פרויקט ניסיוני, כך זה מגודר משנת 1992, אלא תכנית קבועה של הממשלה ושל הסוכנות שאינה פתוחה יותר רק לדוברי רוסית אלא פתוחה לנוער יהודי מכל העולם.

ישעיהו יחיאלי: שר החינוך ביקש מאיתנו להרחיב אותה לגלויות נוספות, א' זה מעוגן בהחלטת הממשלה,.

ישעיהו יחיאלי: ב', מאז החלטת הממשלה ועד היום הצלחנו להביא את נעל"ה ל- 40 מדינות מחוץ לגבולות ברית המועצות לשעבר שגם הן 15 נכון היום.

ישעיהו יחיאלי: בסך הכל 55 מדינות מעורבות בנעל"ה.

ישעיהו יחיאלי: אם לומר מילת חזון, כאשר הקמנו את תכנית נעל"ה והייתה לנו הזכות לעשות את זה, אמרנו נעל"ה, אם תצליח, וזה לא מובן מאליו, תהפוך עם השנים לבית הספר התיכון של העם היהודי מכל העולם בארץ, זה החזון הגדול של נעל"ה.

ישעיהו יחיאלי: אני חושב שאנחנו מקיימים אותו.

ישעיהו יחיאלי: בשנה שעברה שוב היינו כאן בהקשר למשבר בנעל"ה, כאשר הסוכנות היהודית החליטה לקחת נסיגה.

זבולון אורלב: פירושה להפסיק את התקציב.

ישעיהו יחיאלי: בסופו של דבר תמיד זה עניינים של תקציב, אבל ההחלטה הייתה לצאת מהשותפות וזו החלטה יותר קשה מלהפסיק תקציב.

ישעיהו יחיאלי: אז בעזרת שתי החלטות ממשלה ב- 2009, האחת היא החלטה שהממשלה לוקחת אחריות על חלקה בארץ של הסוכנות היהודית בתכנית נעל"ה, והמינהל לחינוך התיישבותי נחלץ מיד לכסות את כל עלויות תלמידי נעל"ה בארץ, ועל כך מגיעה לו כל ההוקרה והתודה.

ישעיהו יחיאלי: מיד שאחרי שהדבר הזה קרה הסוכנות חזרה ולקחה על עצמה את שיווק נעל"ה בחוץ לארץ.

ישעיהו יחיאלי: החלטה שנייה שהחליטה הממשלה, היא להחזיר את "נתיב" ואז בעצם הוקמה התכנית להחזיר את "נתיב" לפעילות נעל"ה בחבר המדינות.

ישעיהו יחיאלי: המדינה הקצתה באמצעות "נתיב" תקציב הגון לשיווק נעל"ה בחבר המדינות ואת התוצאות אנחנו רואים עכשיו.

ישעיהו יחיאלי: הזכיר כאן אלכס רשמון את העלייה החשובה של מספר הנרשמים בחבר המדינות.

ישעיהו יחיאלי: זה רק מראה מה ניתן לעשות אם מביאים את המשאבים הנכונים.

ישעיהו יחיאלי: לצערי זה לא המצב במדינות המערב, אין עדיין גורם ממשלתי שיודע לעזור לסוכנות בקטע הזה.

ישעיהו יחיאלי: הזכירה היושבת ראש הגברת ליה שמטוב, שאולי זה יהיה משרד התפוצות.

ישעיהו יחיאלי: אני בטוח שהשר ישמח לעשות את זה בהיותו חבר טוב של נעל"ה.

ישעיהו יחיאלי: צריך לומר שב- 18 שנה העולם השתנה, זה לא אותו עולם, זה לא אותו עולם יהודי, הכלים שהיו רלוונטיים אז הם לא הכלים הרלוונטיים היום.

ישעיהו יחיאלי: צריך להיות הרבה יותר מתוחכמים, הרבה יותר חכמים בשאלה איך מגיעים אל בני הנוער שנמצאים שם, ואיך מגיעים להורים שלהם כדי שהם יאפשרו את העניין.

ישעיהו יחיאלי: אני רוצה לומר מילה לבוגרי נעל"ה הנמצאים כאן כמדגם.

ישעיהו יחיאלי: לא מזמן פגשתי מנהל של חברה שמעסיקה הרבה מאוד אנשים ואמר לי את הדבר הבא "כאשר אני רואה קורות של חיים שכתוב שם בוגר נעל"ה, אני מבין שזה בנאדם רציני שיודע מהי אחריות ועצמאות".

ישעיהו יחיאלי: אני חושב שזו דוגמה קטנה של הדברים, ברוך ה' הצליחנו.

ישעיהו יחיאלי: פתחתי ואמרתי ששום דבר כאן לא מובן מאליו, כל ילד כזה וכל בוגר כזה זה סיפור קטן שהתחיל באיזה בית על פינת כדור הארץ ועדיין לא הסתיים.

ישעיהו יחיאלי: אני מודה לכם על הבית שאתם נותנים לנו, ועל ההקשבה שתמיד יש לנו אצלכם.

ישעיהו יחיאלי: תודה רבה.

זבולון אורלב: תודה רבה.

זבולון אורלב: אנחנו עכשיו נשמע ממש בקצרה כ השעון רץ, את בוגרי נעל"ה, שישה מהם.

זבולון אורלב: הראשון דוקטור אנדריי דולגין, סיים לאחרונה דוקטורט בטכניון בהנדסת מחשבים ומייצג את בוגרי נעל"ה שמצליחים בהשכלה הגבוהה.

זבולון אורלב: ויקה אלקין עובדת בעמותת לימוד המארגנת את אירוע הלימוד בחבר המדינות ולציבור דוברי הרוסית בארץ.

זבולון אורלב: דוד ממיסטבלוב בשם עמותת בוגרי נעל"ה, נציגת התלמידים שרה מורגיא ממקסיקו, רב סרן אלי טרופיאנסקי, רב סרן, ראש מדור ניתוחים הנדסיים ואת נציגת המחנכים עופרה אלפסי.

אנדריי דולגין: תודה רבה.

אנדריי דולגין: יושבי ראש הוועדות, חברי כנסת נכבדים, פורום נכבד.

אנדריי דולגין: מישהו צריך להכניס כאן דברי ביקורת עם כל השבחים שנשמעו.

אנדריי דולגין: תוכנן שאני אהיה דוגמה חיה של השתלבות בוגר נע"לה באקדמיה.

אנדריי דולגין: עד כמה הדוגמה הזאת מייצגת תחליטו אתם.

אנדריי דולגין: נולדתי למשפחה שכל ילדיה הם בעלי תואר דוקטור במדעים.

אנדריי דולגין: אשתי מקריבה את כל הקריירה שלה כדי שאני אהיה פרופסור, וזה גם למען שלושת ילדינו.

אנדריי דולגין: זכיתי להתקבל לעתודה לאחר ויכוחים בשער הבסיס כשהיה לי דרכון זר אבל נכנסתי ושרתתי כקצין בצבא.

אנדריי דולגין: זכיתי לעוד הרבה דברים.

אנדריי דולגין: הייתי מורה למחשבים בבית הספר בכפר סיקרין, בכיתת נעל"ה.

אנדריי דולגין: ראיתי ילדים עם פוטנציאל אדיר שבסופו של דבר לא ברור למי תהייה היכולת לממש.

אנדריי דולגין: שלב הביקורת, כמו שאמרתי אני זכיתי אבל הרבה חברים שלי שהיו לא פחות טובים ממני לא זכו, איפה הם היום?

אנדריי דולגין: אני בסך הכל פגשתי כמה גדולי עולם בתחום המדע ובזכותם אני נקרא מרצה, חוקר באוניברסיטה.

אנדריי דולגין: יש כאלה שלא פגשו.

אנדריי דולגין: הממשלה עושה המון תכניות ובמרץ רב כדי להושיט יד לכל מיני חלשים, חרדים, ערבים, משפחות שכולות, ליוצאי פריפריה ועוד ומשום מה ילדים ללא הורים לא נחשבים חלשים.

אנדריי דולגין: עד רבה, מקצצים את כל סלי קליטה ושכר הלימוד לבוגרי נעל"ה.

אנדריי דולגין: מישהו צריך לקחת אחריות ולנסות לעזור גם לילדים האלה שאין להם קול בממשלה.

אנדריי דולגין: מספרים על רב אחד שנאם ואמר לקהילתו, "תעשו עבירות וחטאים".

אנדריי דולגין: אחרי דקה של דממה הוא פירט למה הכוונה.

אנדריי דולגין: אומרים לי שיש אנשים שלעזור להם זו עבירה, אז תעשו כמה שיותר עבירות כאלה.

אנדריי דולגין: בינתיים ילדי נעל"ה לא מוגנים בחוק כחלשים.

אנדריי דולגין: לעזור להם ולתת להם תמיכה והעדפה זו עבירה במרכאות, תעשו כמה שיותר עבירות כאלה שבסופו של דבר ילדי נעל"ה ירכשו את היכולת להצליח.

אנדריי דולגין: תודה רבה.

זבולון אורלב: הדליפו לנו שיש לך אח תאום שגם הוא מסיים את הדוקטורט בטכניון.

זבולון אורלב: בהצלחה לשניכם.

זבולון אורלב: ויקה אלקין, שם שמוכר בכנסת, עובדת בעמותת לימוד.

זבולון אורלב: בבקשה.

ויקה אלקין: שלום פורום נכבד.

ויקה אלקין: אני אקצר בדבריי.

ויקה אלקין: עבורי זה מעמד מאוד מרגש ולכן אני אקריא מהדף את מה שהכנתי מראש.

ויקה אלקין: שמי ויקה אלקין ואני בוגרת נעל"ה ב' באולפנת אמנה בכפר סבא.

ויקה אלקין: נולדתי בעיר הבירה של אזרבייג'ן.

ויקה אלקין: עליתי לישראל בשנת 1993 כשהייתי בת 15.

ויקה אלקין: ואת רוב חיי הבוגרים, אני גרה כאן בישראל, ולאחר 3 שנות תכנית התגייסתי לצבא, שרתתי ביחידת מורות חיילות במסלול תרבות תורנית במסגרת קליטת עלייה.

ויקה אלקין: אני בוגרת תואר ראשון בכלכלה ולוגיסטיקה מבר אלין, בוגרת תואר שני מהאוניברסיטה העברית בתכנית שוורץ.

ויקה אלקין: עדיין לא דוקטורנטית.

ויקה אלקין: משנת 1998 אני מעורבת בפרויקטים חינוכיים שונים במסגרת הסוכנות היהודית בישראל ובברית המועצות לשעבר.

ויקה אלקין: משנת 2008 אני מנהלת פרויקט לימוד שהוא פסטיבל של תרבות ויהדות לקהילה דוברת רוסית בכל העולם.

ויקה אלקין: תכנית נעל"ה נתנה לי המון ובזכותה הגעתי למה שאני היום ולדרך החיים שלי כאן בישראל.

ויקה אלקין: מעבר לעובדה שבמסגרת התכנית מצאתי את בן זוגי לחיים שגם הוא בוגר נעל"ה שכרגע נמצא במילואים.

ויקה אלקין: אני בניתי יחד איתו בית בישראל עם שני ילדים.

ויקה אלקין: בכל צעד בחיים הבוגרים שלי מורגשת השפעתה של התכנית.

ויקה אלקין: אני מרגישה אותה כמעט כל יום.

ויקה אלקין: בזכות התכנית אני כאן בארץ, בזכותה בחרתי לשרת בצבא, השפעתה בכך שלצד הלימודים האקדמיים בחרתי גם להתנדב, ובכך שמצאתי חברים לחיים שממשיכים להיות שם בשבילי כמשפחה בעל עת, בכך שאני לא מוותרת וממשיכה לעמוד בפני אתגרים.

ויקה אלקין: על כל זה תודה רבה גם לכל הצוות המדהים של מנהלת נעל"ה.

זבולון אורלב: תודה רבה.

זבולון אורלב: דוד ממיסטבלוב, בשם עמותת בוגרי נעל"ה.

דוד ממיסטבלוב: לכולם שלום, יושבי הראש, חברי הכנסת אורחים נכבדים.

דוד ממיסטבלוב: אני אהיה קצר.

דוד ממיסטבלוב: ראשית אני מודה שאת יום ההולדת שלנו י"ח שנים, גיל הבגרות אנחנו מציינים כאן בכנסת ישראל.

דוד ממיסטבלוב: לדעתי יום הבגרות הזה חשוב מאוד כי אנחנו הגענו לגיל קבלת רישיון הנהיגה שמאוד חסר למנהלת נעל"ה, בזמן האחרון היינו שותפים לכל מיני צרות וכמעט הגענו להפרטה.

דוד ממיסטבלוב: אני מאוד שמח שהיו החלטות ממשלה והחלטות הוועדות וניצלנו מכך.

דוד ממיסטבלוב: לדעתי הגענו לזמן בו צריך להעניק ללא עוררין את רישיון הנהיגה למנהלת נעל"ה.

דוד ממיסטבלוב: דבר שני הגענו גם לגיל הגיוס.

דוד ממיסטבלוב: אנחנו כעמותת בוגרי נעל"ה נגייס את כל הכוחות המתאימים אם ניתקל בצרה מסוג זה.

דוד ממיסטבלוב: לדעתי נעל"ה היא באמת תכנית הדגל וזה כבר הוזכר כאן, תכנית הדגל של הציונות המודרנית שמביאה נערים ונערות בגיל צעיר ובונה מהם אזרחים מהמעלה הראשונה.

דוד ממיסטבלוב: אנחנו בונים כאן את ביתנו, מקימים משפחות ואנחנו לא רק חלק ממשפחת נעל"ה, אנחנו חלק ממדינת ישראל.

דוד ממיסטבלוב: יום הולדת שמח לכולם.

זבולון אורלב: האמת היא שחברת הכנסת ליה שמטוב ואני עוברים מטמורפוזה נפשית.

זבולון אורלב: אנחנו כיושבי ראש וועדות רגילים לבקר את הממשלה ולעסוק בכל הבעיות והמשברים, פתאום אנחנו כאן משמינים מנחת.

זבולון אורלב: ממש שעה של קורת רוח.

זבולון אורלב: נציגת המחנכים אושרה אלפסי, מנהלת בית ספר עלייה בהרצליה, בבקשה.

אושרה אלפסי: אני אנסה מאוד לקצר.

אושרה אלפסי: אני כן רוצה להגיד מה כן נעל"ה מביא למערכת החינוך ולא רק מה אנחנו נותנים.

אושרה אלפסי: אם אני צריכה לקצר ולתמצת על גבול הקופירייטינג, נעל"ה מוצאים את הציניות מהציונות.

אושרה אלפסי: הרבה פעמים אנחנו נתקלים במערכת החינוך בבני נוער שהחינוך שלהם הוא השאלה המרכזית-קיומית היא "מה זה יכול לתת לי, מה יוצא לי מזה, מהבגרות, מהגיוס, איך אני יכול לעשות כך ולקבל גם וגם" לשמחתי הרבה יש לי שלוש כיתות נעל"ה בכפר שעוזרות לי לעשות דברים שנראים לפעמים אנכרוניסטיים, להגיע אלינו לכפר, וגם אני מתארת לעצמי ולהגיע לכל כפר נוער אחר, ולראות טקס שבועות של נעל"ה ויום זכרון שנעל"ה מנהלים, זו גאווה גדולה וזה להיות במנהרת זמן.

אושרה אלפסי: הם עוזרים לי בנוכחות שלהם להראות לתלמידים בדוגמה האישית שלהם ששום דבר לא ברור מאליו, לא השפה העברית, לא הגיוס לצבא, לא התרומה למדינה.

אושרה אלפסי: כל הדברים שהתלמידים שלנו לוקחים, לא כולם אלא זה משהו שהולך ומתעצם, כמשהו שהוא ברור מאליו.

אושרה אלפסי: כלומר מה עוד אפשר לקחת, לקחת ולקחת.

אושרה אלפסי: בוגרי נעל"ה נמצאים שם ומראים להם את הצד השני.

אושרה אלפסי: הם מראים להם היסטוריה חיה וקיימת, מראים שאת מה שהוריהם עשו עושים כאן ועכשיו.

אושרה אלפסי: אני מאחלת לתכנית , לעצמי ולמדינה שהיא תמשיך ושבכל מחזור תהייה לפחות כיתה אחת בכל כפר כדי שנוכל להראות את הציונות מתממשת.

אושרה אלפסי: תודה רבה.

זבולון אורלב: נציגת התלמידים, שרה מורגיא ממקסיקו, כיתה י' מבית הספר גאון הירדן בעמק המעיינות.

שרה מורגיא: אני הגעתי ממקסיקו לפני כשנה וחצי, אני בכיתה יא' בפנימייה גאון הירדן, כפר רופין.

שרה מורגיא: אני רוצה להציג קבוצה מאוד מיוחדת של נבחרים שהקמנו יחד עם המלווה החינוכי שלנו.

זבולון אורלב: לפני שהגעת לארץ ידעת עברית או שהעברית היא של שנה וחצי?

שרה מורגיא: אני ידעתי לפני שהגעתי.

שרה מורגיא: בפנימייה שלנו הקמנו יחד עם המלווה החינוכי שלנו לזאוס לפואי קבוצה, השם שנתנו לה "שגרירי נעל"ה".

שרה מורגיא: אנחנו רוצים שיותר נערים יבואו לתכנית ובעיקר דרום אמריקאיים כי אנחנו קבוצה מאוד קטנה, הפנימייה שלנו היא מאוד קטנה.

שרה מורגיא: אם זה היה אפשרי היינו מעוניינים שתפתח עוד אחת.

שרה מורגיא: כדי להצליח במטרה שלנו אנחנו מפרסמים את התכנית במדינות לטינו-אמריקאיות בכל מיני דרכים, רדיו, עיתונות וגם באמצעות שליחים.

שרה מורגיא: אני שמחה על ההזדמנות שניתנה לי לדבר על הקבוצה הזאת כי אחרי הכל אתם אלה שיש להם את הכוח להחליט איך תיראה התכנית בעתיד.

שרה מורגיא: תודה רבה.

זבולון אורלב: תודה רבה והצלחה בלימודים.

זבולון אורלב: אחרון הבוגרים רב סרן אלי טרופיאנסקי.

זבולון אורלב: בבקשה.

זבולון אורלב: ראש מדור ניתוחים הנדסיים, במטה הכללי.

אלי טרופיאנסקי: שלום וברכות, הגענו בגבורה לגיל 18.

אלי טרופיאנסקי: אני מחשיב את עצמי כדוגמה מוצלחת של בוגר נעל"ה.

אלי טרופיאנסקי: אני בוגר מחזור ד', סיימתי את בית ספר רמות חפר בקיבוץ מעברות.

אלי טרופיאנסקי: התגייסתי לעתודה, בוגר תואר ראשון במערכות מידע בטכניון, התגייסתי לצבא, עברתי קורס קצינים ותוך כדי עשיתי תואר שני בחקר ביצועים וניתוח מערכות ואני עדיין בצבא.

אלי טרופיאנסקי: התנדבתי להגיד והיה חשוב לי לדבר בזכות התכנית הזאת שלחלוטין לא מובנת מאליה ולא רק בגלל הפן התקציבי והמשאבים שבה, אלא בהחלטה של הילד לעזוב את המשפחה שלו ולעלות,זו החלטה לא פחות קשה מהצד השני של המשפחה לתת לילד לעזוב ולעלות.

אלי טרופיאנסקי: לצערי הרבה בוגרים נתקלים בקושי בתהליך הזה וצריך אנשים טובים ובעיקר מחנכים ומלווים שילוו את הילדים האלה תוך כדי הגדילה שלהם.

אלי טרופיאנסקי: אני מוכרח להודות למי שעשה את זה בשבילי, מר יגאל פרצי שהיה המדריך והמחנך, אני בקשר איתו עד היום.

אלי טרופיאנסקי: מילה קטנה נוספת.

אלי טרופיאנסקי: פורום בוגרי נעל"ה נכנס כרכיב בלתי נפרד מהחברה הישראלית, אולי בצד הטוב שלה, אבל גם בדברים היותר כואבים.

אלי טרופיאנסקי: אחד מחבריי לכיתה שלי, מהחדר לידי נהרג בפיגוע בירושלים לפני 12 שנה, מישה ריגן, ציינו את האזכרה שלו לפני פחות מחודש, הוא נהרג בפיגוע בקו 18.

אלי טרופיאנסקי: אנחנו חלק מהחברה הישראלית בדברים הטובים והפחות טובים שבה.

אלי טרופיאנסקי: חשוב שנמשיך.

אלי טרופיאנסקי: תודה רבה.

זבולון אורלב: תודה רבה.

זבולון אורלב: האלוף אבי זמיר, אפשר להתגאות בקצינים ובבוגרים.

זבולון אורלב: אנחנו סיימנו עם הבוגרים וכעת נחזור לחברי הכנסת.

זבולון אורלב: חבר הכנסת זאב אלקין בבקשה בקצרה.

זאב אלקין: בנושא הזה קשה לי ואנסה לעמוד במצוותך.

זאב אלקין: אני מחויב בגילוי נאות ואפילו שניים, האחד וכפי שכבר נרמז כאן אחי הגיע לנעל"ה במחזור הראשון, ויותר משהגיע לנעל"ה במחזור הראשון יש לו והוא אפילו לא יודע על כך, אשמה חלקית בכל הסיפור הזה.

זאב אלקין: הוא יחד עם כמה ילדים צעירים ביקשו לדעת ממדרכי בני עקיבא שהיו אצלם מהי הדרך לעלות כשאין הורים.

זאב אלקין: אז הם הגיעו לכאן ובלבלו את הראש לאנשים טובים כמו לישעיהו יחיאלי, יוחנן ולהרבה אנשים טובים - -

זבולון אורלב: יוחנן בן יעקב.

זבולון אורלב: כשדיברו שקודם על אנשי החזון התכוונו כמובן גם ליוחנן בן יעקב שהיה המורה דרך הראשון שלי כמנהל הכללי של משרד החינוך בברית המועצות.

זאב אלקין: אז עוד כשהתחילו להשתעשע עם הרעיון לקחת כמה ילדים ולהביא אותם לכאן בלי הורים, הרעיון עצמו התחיל עוד בשנת 1991, לא האמנתי שזה בכלל אפשרי והייתי ספקטי.

זאב אלקין: אבל בסופו של דיון בשאלה איך לפתור בעיה של כמה ילדים שמשוגעים על ציונות וההורים שלהם לא רוצים לעלות נולדה תכנית שחיה ונושמת כבר 18 שנה.

זאב אלקין: הגילוי הנאות השני, הייתי בצוות המיון הראשון, הייתי המופעל של ישעיהו יחיאל בתכנית במחזור הראשון.

זאב אלקין: אחר כך לוויתי את המחזור הראשון של נעל"ה בכמה בתי ספר, איפה יותר בלווי הדוק ואיפה פחות.

זאב אלקין: כשאני מסתכל היום אחורה, אם בסיום המחזור הראשון היו שואלים אותי אם זה כל כך פשוט שצריכים להתחיל את זה הייתי חושב פעמיים, כלומר כשנכנסנו לעסק הזה לא חושב שמישהו שיער כמה קשיים יהיו בדרך.

זאב אלקין: זו תעוזה לא קטנה, היום בדיעבד אני מבין את זה, להפגיש את כל התופעה של גיל ההתבגרות עם העלייה בלי הורים וכל השינוי הדרמטי.

זאב אלקין: זה לא עובר פשוט ושלא נשלה את עצמנו.

זאב אלקין: דיברת כאן על התמונה הורודה אז התמונה לא לגמרי ורודה ושנית, בוודאי שברובה היא ורודה בזכות המאמצים הרבים של הצוותים שמלווים את הנערים, זה לא פשוט.

זאב אלקין: אני חייב להגיד שזה דרש תעוזה גדולה ובסוף בסוף בסוף עם כל הקשיים ועם כל הבעיות אני חושב שזה הוכיח את עצמו בכמה פרמטרים מאוד פשוטים.

זאב אלקין: בתחילת התכנית אף אחד לא שיער שאחוזי העלייה יהיו כאלה.

זאב אלקין: כשאני נזכר בויכוחים האם זה כדאי למדינה או לא כדאי להשקיע.

זאב אלקין: התכנית התחילה כתכנית שבא מבאים ילדים ומלמדים אותם בתקווה שהרוב יישאר כאן.

זאב אלקין: ישעיהו מכיר את האחוזים ונדמה לי שמעבר ל- 90% אחוזי נשארים בארץ.

זאב אלקין: אני לא חושב שזה מה שתוכנן מלכתחילה וזה מוכיח עד כמה התכנית צדקה מעבר למצופה.

זאב אלקין: התכנית פועלת כבר 18 שנה, ואני אומר את זה לך אדוני כראש וועדת חינוך, זה ציון למערכת החינוך הישראלית, כי הרי זו תחרות.

זאב אלקין: אם פעם למחזור הראשון הגיעו למיתוס החינוך הישראלי כשעוד לא ידעו איך היא פועלת, אבל כשהתכנית פועלת 18 שנה יודעים בדיוק איך זה עובד.

זאב אלקין: יש מסורת מדור לדור וזה התכנית המצליחה בגיוס במשך 18 שנה, זה אומר שמערכת החינוך שלנו, עם כל הביקורת שיש לנו עליה ויש לנו לא מעט ביקורת, עדיין היא ברת תחרות מול כל העולם ומצליחה למשוך לכאן תלמידים מוצלחים.

זאב אלקין: זה לא ברור מאליו.

זאב אלקין: זה לא אומר שהביקורת שיש לנו לא מוצדקת, אבל זה מבחן, אני לא מכיר מבחן אחר של מערכת החינוך הישראלית ששם אותה ברמה כזאת של תחרות.

זאב אלקין: המבחן השלישי, גברתי ואדוני יושבי הראש, זה יותר שייך לוועדת הקליטה והוא נושא הקליטה, אני חושב שכל מי שיבדוק בכל הפרמטרים היום, ברור שלמרות הקשיים ולמרות הכל בוגרי נעל"ה השתלבו יותר טוב מילדים שהגיעו עם הוריהם.

זאב אלקין: אני ראיתי לא מעט פרמטרים ולא מעט מבחנים, אני גם מכיר הרבה מאוד דוגמאות של ילדים שבאו ככה וככה, בממוצע, ואין לי ספק שבוגרי נעל"ה השתלבו יותר.

זאב אלקין: זה מפתיע כי על פניו נתוני הפתיחה היו קשים יותר.

זאב אלקין: אני חושב שגם זה מבחן של התכנית מבחינת משרד הקליטה.

זאב אלקין: זה הוכיח את עצמו ואני לא מדבר על זה שחלק גדול מהנערים וגם משפחותיהם בכלל לא היו מגיעים לכאן בלי התכנית.

זאב אלקין: אם אנחנו מנסים לסכם אם במבחן הסופי התכנית הייתה כדאית למדינה.

זאב אלקין: חד משמעית כן.

זאב אלקין: המדינה לא תמיד ידעה להבין ולהעריך עד כמה זו מלאכת מחשבת ועד כמה זה דורש לווי.

זאב אלקין: כמו שאנחנו יודעים במהלך 18 שנים היו במנהלת נעל"ה כל מיני תהפוכות בדרך.

זאב אלקין: תפקידנו כאן ואני שמח לשמוע שגם שר החינוך הולך לכיוון הזה, לעשות הכל כדי שאנשים שיודעים להפעיל את מלאכת המחשבת הזאת ימשיכו לעשות את זה בעתיד.

זאב אלקין: אסור לנו לטעות מכך שזה עובד טוב ונשאיר את זה לשחות במי ההפרטה וזה איכשהו ימשיך לתפקד.

זאב אלקין: זה מתפקד טוב כי אנשים רבים צברו ניסיון ולא מעט משברים כדי שזה יהיה טוב.

זאב אלקין: זה תפקידנו.

זבולון אורלב: אני רגיל שחבר כנסת מהשורה קוצץ את יושב ראש הקואליציה, אבל אין לי בררה.

זבולון אורלב: יש לי נחמה אחת כי עכשיו כשהתברר שיושב ראש הקואליציה מחויב כל כך עמוק לנעל"ה, אנחנו נפתור את הבעיה כנראה עם החשב הכללי באמצעות החוק.

זבולון אורלב: תודה רבה.

זבולון אורלב: נותר לנו זמן קצר עם שישה דוברים ואני לא רוצה להחמיץ אף אחד, בבקשה מכם בקצרה.

זבולון אורלב: פרופסור יוליה מירסקי, מאוניברסיטת הנגב עמדה בראש הכנס המחקרי.

יוליה מירסקי: אני אדבר בקצרה כי הדברים נאמרו כבר לפניי, אני שמחה להיות כאן ואני מברכת ומצטרפת לדברים שנאמרו.

יוליה מירסקי: אני רוצה לחזק את מה שנאמר כאן ולהשתמש בדימוי של חבר הכנסת זאב בילסקי עם הרול רויס, אני חושבת שכולנו מסכימים עם ההשוואה.

יוליה מירסקי: אני רוצה לומר שתי מילים כמוסכניק ושתי מילים בתור הבוחן של הרול רויס.

יוליה מירסקי: על המוסכניק דיבר חבר הכנסת זאב אלקין, על ההשקעה העצומה שנדרשת כדי להסיע את הרול רויס, לא מובן מאליו להוציא ילדים מהבית בגיל הזה וזה דבר שיכול להיות מסוכן, וזה מצליח רק בזכות ההשקעה העצומה.

יוליה מירסקי: ההשקעה הזאת דורשת משאבים מקצועיים, כספיים וכדומה, ואני חושבת שצריך וחובה לשמור על המשאבים האלה.

יוליה מירסקי: בתור הבוחן מהפן המחקרי, יש מחקרים לא מעטים ובכנס שלנו הוצגו מחקרים רבים על נעל"ה, ויש הבנה לא רעה לגבי הגורמים שהופכים את הסיפור הזה להצלחה.

יוליה מירסקי: אחד הגורמים זו המעטפת שתומכת, הדבר השני זו ההשקעה במיון המועמדים.

יוליה מירסקי: זו תכנית שהיא לא מתאימה לכל אחד, כל ילד בוחרים בפינצטה ובודקים האם הוא יכול לעמוד בתכנית ולהצליח.

יוליה מירסקי: אני חושבת שזה המפתח להצלחה, וזה מפתח להצלחה בקנה מידה עולמי.

יוליה מירסקי: אתה דברת על כך שאין תכניות כאלה, נכון יש בעיה בעולם, וכאן אני מדברת כחוקרת, אין מהגרים מתחת מגיל הבגרות שאינם מלווים על ידי ההורים, ואין תכניות אלא התכנית שלנו.

יוליה מירסקי: כשאני הולכת לכנסים ומציגה אותה יש עניין עצום "איך אתם עושים את זה".

זבולון אורלב: תודה רבה.

זבולון אורלב: יואב קרין, ראש המועצה המקומית עמק המעיינות, בבקשה.

יואב קרין: גבירתי יושבת הראש ואדוני יושב הראש, וכמובן כל השותפים לפרויקט.

יואב קרין: לנו במועצה האזורית עמק המעיינות יש פנימייה בית גאון הירדן.

זבולון אורלב: סליחה שאני מפריע.

זבולון אורלב: עומדת כאן ליד חברת הכנסת אנסטסיה מיכאלי, דוקטור קלאודי שוויד שהיא שרת החינוך של אוסטריה.

זבולון אורלב: תאמרי לה שאני מתנצל שאני לא יכולתי לקבל אותה כי אני כרגע בדיון ואנחנו שמחים על הביקור, מותר למחוא כפיים, תודה רבה.

יואב קרין: נמצאים כאן נציגי הפנימייה, גם אילנית שמנהלת את בית הספר, רני מנהל הפנימייה ו- 15 נערים מקסימים מנעל"ה שבאו עד הנה.

יואב קרין: אני מצטרף לכל הברכות על הפרויקט הנפלאה והמרגש ומברך את כל השותפים.

יואב קרין: לי באופן אישי יש ארבעה ילדים מאומצים מנעל"ה, 2 כעת בצבא, 1 – במבחנים, כולם בגיוס קרבי.

יואב קרין: זה באמת פרויקט מרגש ומקסים.

יואב קרין: אצלנו בעמק, לשמחתי היושבת ראש ליה שמטוב ביקרה אצלנו וראתה מקרוב, החלטנו להקים לפני שנים פנימייה לנערים.

יואב קרין: הפרויקט מקסים ומוצלח אבל אנחנו זקוקים לעוד שותפים.

יואב קרין: למרות התמיכה והמעורבות גם של מנהלת נעל"ה וגם של מינהל החינוך התיישבותי ונציגי התנועה הקיבוצית שיושבים כאן, זה עולה המון, זו המשימה שלנו ואנחנו לא נעזוב אותה.

יואב קרין: כמו שהיושבת ראש ראתה אנחנו צריכים עוד שותפים בשביל להמשיך.

יואב קרין: זה מודל נפלא לקליטה והם משתלבים טוב גם בקיבוץ ועם צבא קרבי.

יואב קרין: אנחנו רואים בהם פוטנציאל לצמיחה דמוגרפית בעמק המעיינות – פריפריה גליל.

יואב קרין: תודה רבה.

זבולון אורלב: תודה רבה, דוקטור עמנואל גרופר, ממינהל החינוך ההתיישבותי, בבקשה.

עמנואל גרופר: אני רוצה לצרף לברכות, את הברכה של מינהל לחינוך התיישבותי, פנימייתי ועליית הנוער במשרד החינוך, הוא הגורם שמפקח ואחראי על פרויקט נעל"ה ועל תפקודה של המנהלת.

עמנואל גרופר: אני רוצה לומר שההצלחה הזאת היא תוצאה של השקעה גדולה מאוד גם של משרד החינוך במשאבים שהוא משקיע בה, וגם בהרבה מאוד נשמה שמשקיעים כל המחנכים במקומות החינוך - אני חושב שזו הזדמנות לעלות אותם היום על נס באירוע החגיגי הזה.

עמנואל גרופר: אני גם מצטרף לברכות למנהלת שבהחלט עושה עבודה טובה.

עמנואל גרופר: אני רוצה לומר לדוקטור הצעיר מהטכניון, שאחד הדברים שאנחנו כקובעי המדיניות המתווים את הדרך גם לתפקודה של המנהלת מייחסים חשיבות גדולה בטיפול בבוגרים.

עמנואל גרופר: הוקם אגף בוגרים מיוחד בתוך מנהלת נעל"ה כדי לתת את תשומת הלב הראויה לבוגרי נעל"ה בתקופה של ההשתלבות בחברה מעבר לתוקפת התחנכות.

עמנואל גרופר: תודה רבה.

זבולון אורלב: תבורכו, אני חושב שלמינהל חינוך התיישבותי שנושא בעול היומיומי, מגיעה גם ברכה והוקרה על תפעול המערכת הזאת.

זבולון אורלב: אודי גת, ראש מועצה אזורית חבל איילות, בבקשה.

אודי גת: תודה לכל העושים במלאכה.

אודי גת: אני חושב שישעיהו יחיאלי צדק, שלעוסקים במלאכה ביום יום, בפנימייה ובבית הספר הם אלה שלהם מגיעות רוב הברכות.

אודי גת: גם בחבל איילות יש פנימייה קטנה ובית ספר, מנהל בית הספר ומדריך הפנימייה בקיבוץ איילות נמצאים כאן.

אודי גת: אני רוצה לדבר על משהו שכמעט לא דיברו עליו עד עכשיו, למעט גברתי שהזכירה את זה וזה, מה זה עושה לנו.

אודי גת: לא מה זה עושה לקבוצה, ולא מה זה עושה לציונות מחוץ לארץ, ולא מה זה עושה לאנשים אחרים, מה זה עושה לנו בחבל איילות לדוגמה ואני מניח שזה בכל אזור אחר.

אודי גת: איזה נוער הנוער שלנו, בקצה ישראל פוגש ומכיר, מה שלא ידע קודם, מה זו התפוצה בשביל נוער בחבל איילות ולא ידע קודם, מה זה עושה לחברה מבחינת האתגר, מבחינת המוטיבציה והשתתפותה במשימות הלאומיות, מה זה לא עשה קודם.

אודי גת: דווקא הדברים האלה בפינה רחוקה במדינת ישראל שלא יכולה להיות שותפה ביום יום בכל פעילות חברתית אחרת, זה עושה לנו רבות וזו הסיבה העיקרית שאנחנו גם רוצים להמשיך וגם רוצים לגדול.

אודי גת: גם אנחנו מברכים על הפרויקט.

אודי גת: תודה רבה.

זבולון אורלב: תודה רבה.

זבולון אורלב: מי שלא יודע, חבל איילות זו המועצה האזורית הסמוכה לאילת ולכן החשיבות רבה למועצה האזורית.

זבולון אורלב: חותמת את הדיון לפני הסיכום נציגת "נתיב", כאמור יש לה זכויות רבות מאוד, זו שהייתה בחדר הלידה של הפרויקט וליוותה אותו מההתחלה ושיתוף הפעולה קיים עד היום, למרות ש"לנתיב" היו ירידות ומורדות.

זבולון אורלב: עירית כפיר בבקשה.

עירית פרומר-כפיר: תודה רבה מכובדי, וראשית אני מבקשת להעביר ברכות מיושבת ראש הארגון הגברת נעמי בן עמי.

עירית פרומר-כפיר: בזמן שיושב הראש מאפשר לנו הייתי רוצה להעביר קצת את העשייה שלנו מהשטח.

עירית פרומר-כפיר: השנה חזרנו והצטרפנו לעסוק באיתור ושיווק התכנית הזאת בשטח יחד עם השותפים שלנו מהסוכנות.

עירית פרומר-כפיר: התכנית שהיא מהמעלה הראשונה והאתגר הוא הרבה יותר גדול ומורכב.

עירית פרומר-כפיר: זה לא פשוט.

עירית פרומר-כפיר: העבודה בשטח היא עבודה סיזיפית של איתור וחשיפת מדינת ישראל היום על גווניה ועל יכולותיה המאוד מתקדמות והחדשות.

עירית פרומר-כפיר: אבל גם האתגרים בשטח היום הם לא פשוטים.

עירית פרומר-כפיר: אנחנו מבצעים את העבודה באמצעות השליחים שלנו עם עשרות תכניות.

עירית פרומר-כפיר: בשנה האחרונה צרפנו אלינו גם את תנועת הצופים בשטח, מביאים ביחד את ישראל ומעניינים אותם בתכניות הללו.

עירית פרומר-כפיר: השנים האלה הן השנים הקריטיות כך שבאחריותנו המחויבות לעסוק ביתר שאת בכל התכניות החינוכיות, אבל זו אחת התכניות היותר מובילות, ועל יכולותיה ותוצאותיה שמענו פה בשעתיים האחרונות.

עירית פרומר-כפיר: אני מבקשת שוב לברך ותודה לכל העמיתים שלנו בשטח.

זבולון אורלב: תודה רבה.

זבולון אורלב: בשם חברת הכנסת ליה שמטוב יושבת ראש וועדת העלייה, הקליטה והתפוצות ובשמי, קודם כל אנחנו רוצים להודות לכל המשתתפים הרבים שכולם מוזמנים לאירוע שאמור להיפתח בשעה 14:00.

זבולון אורלב: באודיטוריום שנעניתי ברצון לקבל עליו חסות.

זבולון אורלב: לשנינו באמת הייתה שעה של קורת רוח שאנחנו לא מורגלים לה בדיונים בכנסת.

זבולון אורלב: שעת נחת.

זבולון אורלב: אני רוצה לסכם את הישיבה, בסיכום שהוכן מראש על ידי חברת הכנסת ליה שמטוב ועל ידי.

זבולון אורלב: וועדת החינוך והתרבות והספורט, וועדת העלייה והקליטה והתפוצות, קיימו היום ישיבה חגיגית משותפת לציון ח"י שנים לנעל"ה – נוער עולה לפני הורים, ושמעו על התקדמות התכנית מאז הקמתה, מקומה החשוב כתכנית החינוכית המוצלחת ביותר לקליטת נוער מהתפוצות בישראל.

זבולון אורלב: בדיון באה לידי ביטוי התמיכה הציבורית הרחבה מכל סייעות הבית, זה אחד מהנושאים הקונצנזואליים ביותר כאן בכנסת.

זבולון אורלב: תמיכה בהמשך פיתוחה ושגשוגה של תכנית נעל"ה לטובת הנוער העולה ולטובת החברה בישראל.

זבולון אורלב: הוועדות רואות לנכון, לציין במיוחד את הדיווחים אודות השתלבותם של בוגרי נעל"ה בצבא ההגנה לישראל, בהשכלה הגבוהה ובתחומי החיים הרבים והמגוונים בחברה הישראלית.

זבולון אורלב: הוועדות מביעות הערכתן, למינהל לחינוך התיישבותי במשרד החינוך, לסוכנות היהודית, ל"נתיב" - המובילים יחד את התכנית בשנים האחרונות בשיתוף פעולה מלא עם משרדי הממשלה ובהם משרד הבטחון, משרד הקליטה, משרד הפנים ו"נתיב".

זבולון אורלב: הוועדות מברכות על החלטת הממשלה לשלב את ארגון נתיב בפעילות נעל"ה בחבר המדינות, וכן לקחת את האחריות על מלוא המימון של התכנית בארץ, וזאת אחרי החלטת הסוכנות היהודית לחדול או להפסיק את השתתפותה במימון תחום זה בתכנית.

זבולון אורלב: הוועדות גם מביעות הערכה רבה, למוסדות החינוך ולמחנכים את תלמידי נעל"ה.

זבולון אורלב: מי כמונו יודעים איזו השקעה גדולה ואיזו נשמה צריך להשקיע בעבודה הזאת.

זבולון אורלב: הוועדות מביעות הערכה רבה לצבא ההגנה לישראל, לאגודות השירות הלאומי הקולטים את בוגרי התכנית, למנהלת נעל"ה ועל העומד בראשה יחד עם האגודה לקידום החינוך ולעומד בראשה המופקדת על התכנית על השלבים המורכבים.

זבולון אורלב: יושבי ראש הוועדות וחבריהן, קוראים למשרד החינוך ולחשב הכללי באוצר, להבטיח את יציבות התכנית ולהיענות לבקשת משרד החינוך ולהמשיך במתן פטור ממכרז לתכנית נעל"ה באגודה לקידום החינוך, וזאת עד להשלמת הדיונים בתיקוני חקיקה שיבטחו המשך ניהול תקין של התכנית ומניעת תהליכים העלולים להעבירה לידי ידיים פרטיות, וחס וחלילה להביא בפגיעה חמורה שאיננה ניתנת לתיקון בתכנית.

זבולון אורלב: יושבי ראש וחברי הוועדות קוראים למשרד החינוך ולסוכנות היהודית יחד עם משרדי הממשלה הרלוונטיים לפעול להרחבת מספר המשתתפים בתכנית נעל"ה, ולהקצות לכך את המשאבים המתאימים בארץ וגם בתפוצות.

זבולון אורלב: תודה רבה.

זבולון אורלב: הישיבה נעולה.